ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΑΠΟΤΕΛΕΣΜΑΤΑ ΤΗΣ ΠΑΓΚΟΣΜΙΑΣ ΔΙΑΣΚΕΨΗΣ ΡΑΔΙΕΠΙΚΟΙΝΩΝΙΩΝ 2000 (WRC-2000) ΣΤΟ ΠΛΑΙΣΙΟ ΤΗΣ ΠΟΛΙΤΙΚΗΣ ΡΑΔΙΟΦΑΣΜΑΤΟΣ ΣΤΗΝ ΕΥΡΩΠΑΪΚΗ ΚΟΙΝΟΤΗΤΑ

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

2. Αποτίμηση της WRC-2000

2.1 Κοινοτικά συμφέροντα κατά την WRC-2000

2.2 Αποτελέσματα της WRC-2000 όσον αφορά θέματα κοινοτικού ενδιαφέροντος

2.3. Αποτελέσματα της WRC-2000 για ορισμένα άλλα θέματα

3. Σημασία των αποφάσεων της WRC-2000 και σκέψεις για μελλοντικές κοινοτικές δράσεις

3.1 IMT2000/UMTS

3.2 GALILEO

3.3 Ευρυζωνικά δορυφορικά

3.4 Σταθερές ασύρματες επικοινωνίες

3.5 Δορυφορικές εκπομπές

3.6 Άλλα θέματα

4. Λειτουργικές πτυχές της WRC-2000

4.1 Διοργάνωση της διάσκεψης

4.2 Συντονισμός στο πλαίσιο της CEPT

5. Ενόψει της WRC-03

5.1 Ο εξελισσόμενος ρόλος της ITU

5.2 Πρόταση για κοινοτική απόφαση σχετικά με την πολιτική ραδιοφάσματος

5.3 Πεδία όπου απαιτούνται βελτιώσεις

6. Συμπεράσματα

ΓΛΩΣΣΑΡΙΟ

1. Εισαγωγή

Το φάσμα των ραδιοσυχνοτήτων (ραδιοφάσμα) είναι ένας διαρκώς σπανιότερος και ως εκ τούτου πολύτιμος πόρος [1], για τον οποίο απαιτείται κατάλληλος συντονισμός μεταξύ των διαφόρων χρηστών ώστε να εξασφαλίζεται ότι θα λαμβάνονται υπόψη όλες οι ανάγκες. Οι βιομηχανίες που εξαρτώνται από το ραδιοφάσμα (όπως η κινητή τηλεφωνία ή οι ρ/τ εκπομπές) παρουσιάζουν ταχεία ανάπτυξη στην Ευρώπη και αποτελούν ήδη ζωτική συνιστώσα του ευρωπαϊκού οικονομικού περιβάλλοντος [2]. Ταυτόχρονα, αυξάνεται και η σημασία των μη εμπορικών πτυχών της χρήσης του ραδιοφάσματος, είτε πρόκειται για υπηρεσίες ασφάλειας της ζωής στη θάλασσα και τον αέρα, είτε στην έρευνα ή την άμυνα. Η ανάπτυξη ραδιοσυστημάτων για όλες τις παραπάνω εφαρμογές είναι δυνατή μόνον εφόσον, αρκετό καιρό πριν από την επιχειρησιακή εφαρμογή τους, έχει σχεδιαστεί και εναρμονιστεί επάρκεια ραδιοφάσματος αποκλειστικής χρήσης.

[1] Όπως προκύπτει και από την πρόσφατη αδειοδότηση των νέων κινητών υπηρεσιών τρίτης γενιάς στην Ευρώπη, που μέχρι στιγμής έχουν αποδώσει ποσό άνω των 100 δισεκατ. EUR υπέρ των δημοσίων ταμείων των κρατών μελών.

[2] Η αγορά των κινητών υπηρεσιών στην ΕΕ εκτιμάται σε ύψος 58 δισεκατ. EUR και αυξάνεται ετησίως σε ποσοστό 20% κατά μέσο όρο (πηγή: Ευρωπαϊκή Επιτροπή, έκτη έκθεση σχετικά με την υλοποίηση της δέσμης κανονιστικών ρυθμίσεων για τις τηλεπικοινωνίες, σχέδιο, Νοέμβριος 2000).

Ο ίδιος ο χαρακτήρας του ραδιοφάσματος απαιτεί διασυνοριακό συντονισμό. Οι αποφάσεις σχετικά με τις συχνότητες που, υπό συγκεκριμένους όρους, δύνανται να χρησιμοποιούν οι διάφορες ραδιοϋπηρεσίες λαμβάνονται κατά τις παγκόσμιες διασκέψεις ραδιοεπικοινωνιών (WRC [3]). Οι διασκέψεις αυτές πραγματοποιούνται κάθε δύο ή τρία έτη και οργανώνονται υπό την αιγίδα της διεθνούς ένωσης τηλεπικοινωνιών (ITU), μίας ειδικευμένης υπηρεσίας του ΟΗΕ. στις διασκέψεις της οποίας μπορούν να συμμετάσχουν περίπου 190 χώρες, συμπεριλαμβανομένων των 15 κρατών μελών της ΕΕ.

[3] Στο παράρτημα Ι παρατίθεται γλωσσάριο όπου ερμηνεύονται τα αρκτικόλεξα που χρησιμοποιούνται στην παρούσα ανακοίνωση.

Αποστολή των WRC είναι η ανασκόπηση και, εάν απαιτηθεί, αναθεώρηση των κανονισμών των ραδιοεπικοινωνιών, των υποχρεώσεων των διεθνών συνθηκών που διέπουν τη χρήση του ραδιοφάσματος σε παγκόσμια κλίμακα καθώς και των δορυφορικών τροχιών. Η τελευταία διάσκεψη, η WRC-2000, συνήλθε από τις 8 Μαΐου έως τις 2 Ιουνίου 2000 στην Κωνσταντινούπολη.

Σημαντικός αριθμός κοινοτικών πολιτικών στα πεδία των τηλεπικοινωνιών, των μεταφορών, των ραδιοτηλεοπτικών εκπομπών και της ΕΤΑ εξαρτώνται από την επάρκεια ραδιοφάσματος. Για το σκοπό αυτό, η Ευρωπαϊκή Επιτροπή συμμετείχε στη διαδικασία της WRC-2000, μολονότι δεν ενεπλάκη άμεσα στις διαπραγματεύσεις καθεαυτές [4]. Πριν από τη διάσκεψη, η Επιτροπή δημοσίευσε ανακοίνωση σχετικά με τις ευρωπαϊκές θέσεις για την WRC-2000 [5], με στόχο να εξασφαλιστεί ότι οι ευρωπαϊκές θέσεις διαπραγμάτευσης για την WRC-2000, οι οποίες είχαν αναπτυχθεί από την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT), ήταν συναφείς με τους σχετικούς στόχους κοινοτικής πολιτικής καθώς και για την πολιτική ευαισθητοποίηση σχετικά με θέματα κοινοτικού ενδιαφέροντος που θα ετίθεντο κατά την WRC-2000.

[4] Η Επιτροπή διαθέτει στην ITU/WRC το καθεστώς «περιφερειακών και λοιπών διεθνών οργανισμών», που συνεπάγεται ότι κατά την WRC-2000 κατέλαβε επισήμως θέση παρατηρητή χωρίς δικαίωμα ψήφου.

[5] COM(2000) 86, 8 Μαρτίου 2000.

Το Συμβούλιο των Υπουργών έδωσε ευρύτερη πολιτική στήριξη στους στόχους κοινοτικής πολιτικής και στις ευρωπαϊκές θέσεις διαπραγμάτευσης με την έγκριση των συμπερασμάτων του Συμβουλίου [6], τα οποία, μολονότι δεν ήταν τόσο διεξοδικά όσο θα επιθυμούσε η Επιτροπή, συνέβαλαν ώστε να ενισχυθούν εγκαίρως τα προηγούμενα μηνύματα της Επιτροπής.

[6] Συμπεράσματα του Συμβουλίου επί της ανακοίνωσης της Επιτροπής σχετικά με την WRC-2000, 2/5/2000.

Παράλληλα με την πρόσκληση του Συμβουλίου προς την Επιτροπή να υποβάλει ταχέως έκθεση προς το Ευρωπαϊκό Κοινοβούλιο και το Συμβούλιο σχετικά με τα αποτελέσματα της WRC-2000, η παρούσα ανακοίνωση αποσκοπεί:

*να αποτιμήσει το βαθμό στον οποίο τα αποτελέσματα της WRC-2000 ικανοποιούν τους στόχους κοινοτικής πολιτικής όσον αφορά το ραδιοφάσμα στα πεδία των τηλεπικοινωνιών, μεταφορών, ρ/τ εκπομπών και ΕΤΑ (κεφάλαιο 2).

*να αποτιμήσει τη σημασία των αποτελεσμάτων και τον αντίκτυπό τους για ενδεχόμενες κοινοτικές δράσεις σε συγκεκριμένους τομείς που χρησιμοποιούν ραδιοφάσμα (κεφάλαιο 3).

*να αξιολογήσει τη διαδικασία διαπραγμάτευσης κατά την WRC-2000 (κεφάλαιο 4) και να εντοπίσει πιθανά πεδία βελτίωσης πριν από την επόμενη παγκόσμια διάσκεψη ραδιοεπικοινωνιών (κεφάλαιο 5).

2. Αποτίμηση της WRC-2000

2.1 Κοινοτικά συμφέροντα κατά την WRC-2000

Οι κύριοι στόχοι της Επιτροπής κατά την WRC-2000 ήταν η διασφάλιση ότι οι ευρωπαϊκές προτάσεις διαπραγμάτευσης συμβάδιζαν και υποστήριζαν τις κοινοτικές πολιτικές, καθώς και ότι τα κοινοτικά συμφέροντα διασφαλίζονταν επαρκώς κατά τη διάρκεια των διαπραγματεύσεων της διάσκεψης στα πεδία των επικοινωνιών, των μεταφορών, των ρ/τ εκπομπών και της έρευνας. Το κοινοτικό συμφέρον για τους τομείς αυτούς έχει ως εξής:

Επικοινωνίες

Η πολιτική για τις τεχνολογίες πληροφοριών και επικοινωνιών (ICT/ΤΠΕ) αναπτύσσεται ως διαρκώς σημαντικότερο κεφάλαιο για την Κοινότητα, τόσο για την κάλυψη συγκεκριμένης ζήτησης εκ μέρους των χρηστών, όσο και για την εν γένει ανάπτυξη της κοινωνίας των πληροφοριών. Κατά τα δύο πρόσφατα Ευρωπαϊκά Συμβούλια, της Λισαβόνας και της Feira, επιβεβαιώθηκε η πολιτική θέληση για πλήρη εκμετάλλευση του δυναμικού της Κοινότητας στις νέες αυτές τεχνολογίες. Οι νέες εφαρμογές στην κοινωνία των πληροφοριών θα στηριχθούν μελλοντικά σε μεγάλο βαθμό σε ασύρματες επικοινωνίες (ιδίως σε κινητές επικοινωνίες τρίτης γενιάς, ΙΜΤ-2000) για τις οποίες καίριος παράγων επιτυχούς εξάπλωσης είναι η διάθεση ραδιοφάσματος.

Μεταφορές

Ένας από τους κύριους στόχους της κοινοτικής πολιτικής στις μεταφορές είναι η εξάπλωση δικτύων σε ευρωπαϊκή κλίμακα, η διασύνδεσή τους και η διασφάλιση της αποτελεσματικής λειτουργίας τους. Ένας από τους τρόπους αντιμετώπισης της οδικής και εναέριας συμφόρησης στην Ευρώπη είναι η βελτίωση της διαχείρισης της κυκλοφορίας. Η ανάπτυξη του ευφυούς συστήματος μεταφορών και πλοήγησης GALILEO αποτελεί μέρος της ευρωπαϊκής απόκρισης στην εν λόγω πρόκληση, πρόκειται δε να επιτρέψει στις ευρωπαϊκές εταιρείες να συνδεθούν καλύτερα με την ταχέως αναπτυσσόμενη βιομηχανία υπηρεσιών που βασίζονται στον προσδιορισμό θέσης.

Η πρόσφατη πρωτοβουλία της Επιτροπής για τη δημιουργία ενιαίου ευρωπαϊκού ουρανού [7] οφείλεται στην ανησυχία εξαιτίας των κλιμακούμενων καθυστερήσεων που προκύπτουν στη διαχείριση της εναέριας κυκλοφορίας στην Ευρώπη. Η εξασφάλιση επαρκούς πρόσβασης σε φάσμα ραδιοσυχνοτήτων, ελεύθερο από παρεμβολές, για εξυπηρέτηση της διαχείρισης της εναέριας κυκλοφορίας είναι καίριας σημασίας για την αύξηση της ασφάλειας και αποτελεσματικότητας των εναέριων μεταφορών.

[7] Βλ. ανακοίνωση της Επιτροπής "Η δημιουργία του ενιαίου ευρωπαϊκού ουρανού», COM(1999) 614.

Ρ/Τ εκπομπές

Σε κοινοτική κλίμακα, οι ραδιοτηλεοπτικές εκπομπές έχουν μέχρι στιγμής αντιμετωπισθεί κυρίως ως προς το περιεχόμενο [8], αποσκοπώντας στην εξασφάλιση διασυνοριακής πρόσβασης σε υψηλής ποιότητας προγράμματα με πολιτιστική ποικιλομορφία. Ο συντονισμός της πρόσβασης στο ραδιοφάσμα για τα ραδιοτηλεοπτικά συστήματα δεν αποτελεί, μέχρι στιγμής, αντικείμενο συγκεκριμένης κοινοτικής πολιτικής. Ωστόσο, η ανάπτυξη μιας ισχυρής ανταγωνιστικής αγοράς δορυφορικών εκπομπών, για την οποία υφίσταται σαφής ζήτηση, θα διευκολύνει την παροχή πανευρωπαϊκών ραδιοτηλεοπτικών υπηρεσιών. Σε μια στιγμή όπου διεξάγεται ζωηρή συζήτηση στην Ευρώπη σχετικά με το μέλλον της ψηφιακής τηλεόρασης, η αλλαγή όσον αφορά τους όρους που διέπουν τις δορυφορικές εκπομπές ενδέχεται να μεταβάλει την υφιστάμενη ισορροπία με άλλους τρόπους μετάδοσης (καλωδιακή, επίγεια ψηφιακή τηλεόραση). Επιπλέον, καίριας σημασίας θέμα για τον επίγειο ραδιοτηλεοπτικό τομέα είναι η κατανομή συχνοτήτων, με την εξέλιξή του από τις αναλογικές στις ψηφιακές υπηρεσίες.

[8] Π.χ. η οδηγία τηλεόραση χωρίς σύνορα (89/552/EΟΚ, τροποποίηση 97/36/ΕΚ).

ΕΤΑ

Η Ευρωπαϊκή Ένωση υποστηρίζει οικονομικά πλήρες φάσμα ερευνητικών και αναπτυξιακών δραστηριοτήτων στην Κοινότητα, βάσει του 5ου προγράμματος πλαισίου για δράσεις έρευνας, τεχνολογικής ανάπτυξης και επίδειξης (1998-2002), με στόχο να συνεισφέρει στη διεθνή ανταγωνιστικότητα της ευρωπαϊκής βιομηχανίας και στην αξιοποίηση των πολιτικών της Ευρωπαϊκής Ένωσης σε πεδία όπως το περιβάλλον, η γεωργία, η αλιεία, η υγεία, η ενέργεια και η περιφερειακή ανάπτυξη. Η εν λόγω υποστήριξη παρέχεται, λόγου χάρη, με τη χρηματοδότηση τεχνολογιών γεωεπισκόπησης, συμπεριλαμβανομένων δορυφορικών τεχνολογιών για μετεωρολογία, διαχείριση οικοσυστημάτων και περιβαλλοντική παρακολούθηση.

Η Ευρωπαϊκή Επιτροπή και η Ευρωπαϊκή Υπηρεσία Διαστήματος αναπτύσσουν κοινή πολιτική για το διάστημα [9], όπου, εκτός από την κάλυψη εν γένει διαστημικής έρευνας και τεχνολογίας, αντιμετωπίζονται δορυφορικές εφαρμογές επικοινωνιών, ραδιοεντοπισμού και γεωσκόπησης.

[9] Βλ. "Η Ευρώπη και το διάστημα: ανοίγοντας ένα νέο κεφάλαιο», COM(2000)597, που βασίζεται σε κοινό έγγραφο ΕΕΔ/ΕΚ.

2.2 Αποτελέσματα της WRC-2000 όσον αφορά θέματα κοινοτικού ενδιαφέροντος

Με δεδομένο το μακρύ χρονικό διάστημα που απαιτείται έως την υλοποίηση ενός συστήματος, οι συνέπειες των συμφωνιών που επετεύχθησαν κατά την WRC-2000 για τους χρήστες των ραδιοϋπηρεσιών δεν θα γίνουν αμέσως ορατές. Μολοντούτο, με βάση τα σημερινά δεδομένα, κατά τη γνώμη της Επιτροπής τα αποτελέσματα της WRC-2000 συμβαδίζουν σε μεγάλο βαθμό με τους πέντε στόχους κοινοτικής πολιτικής που εντοπίσθηκαν στην ανακοίνωση σχετικά με τις ευρωπαϊκές θέσεις κατά την WRC-2000, συγκεκριμένα για τα συστήματα κινητών επικοινωνιών τρίτης γενιάς, τη δορυφορική πλοήγηση, τις ευρυζωνικές δορυφορικές, τις σταθερές ασύρματες επικοινωνίες και τις δορυφορικές ραδιοτηλεοπτικές εκπομπές.

2.2.1. Κινητές επικοινωνίες τρίτης γενιάς (IMT-2000/UMTS):

Το κοινοτικό συμφέρον επέβαλε την υποστήριξη της επιτυχούς ανάπτυξης κινητών επικοινωνιών τρίτης γενιάς στην Ευρώπη μέσω της εξασφάλισης, σε παγκόσμιο επίπεδο, διαθέσιμου ραδιοφάσματος πλέον των ήδη υφιστάμενων ζωνών ραδιοσυχνοτήτων.

Κατά την WRC-2000 κατέστη δυνατό να εντοπισθούν τρεις προαιρετικές ζώνες συχνοτήτων [10] για την εξυπηρέτηση πρόσθετου φάσματος για εφαρμογές ΙΜΤ-2000, σε ποσότητα που θεωρείται επαρκής για τη στήριξη της επέκτασης της εν λόγω βιομηχανίας κατά το μέλλον. Τα μέλη της ITU διαθέτουν την ευχέρεια να καθορίσουν κατά πόσον, πότε και σε ποιο βαθμό θα κατανείμουν εφαρμογές ΙΜΤ-2000 στις παραπάνω ζώνες.

[10] Οι ζώνες 806-960 MHz, 1710-1885 MHz και 2500-2690 MHz για το επίγειο σκέλος των IMT-2000.

2.2.2. Συστήματα δορυφορικής πλοήγησης (GALILEO):

Το κοινοτικό συμφέρον επέβαλε την εξασφάλιση διαθέσιμου ραδιοφάσματος για συστήματα δορυφορικής ραδιοπλοήγησης που θα μπορούσαν να εξασφαλίσουν στην Κοινότητα εξέχοντα και ανεξάρτητο ρόλο σε αυτόν τον τομέα μείζονος στρατηγικής και βιομηχανικής σημασίας.

Επετεύχθησαν σχεδόν όλοι οι κοινοτικοί στόχοι όσον αφορά τη διάθεση ραδιοφάσματος για το GALILEO, και τούτο χάρις στην αποτελεσματικότητα των διαπραγματευτών της CEPT, σε συνδυασμό με την σταθερή πολιτική υποστήριξη εκ μέρους της ΕΕ και το ισχυρό ενδιαφέρον εκ μέρους ορισμένων μη κοινοτικών χωρών. Επιπλέον, η συζήτηση κατά την WRC-2000 σχετικά με το ραδιοφάσμα για συστήματα ραδιοπλοήγησης συνέβαλε στην περαιτέρω προβολή του GALILEO, το οποίο - μολονότι αποτελεί κοινοτικό πρόγραμμα, δεν ήταν ευρύτερα γνωστό στο πλαίσιο της ITU πριν από την WRC-2000.

2.2.3. Ευρυζωνικοί δορυφόροι

Το κοινοτικό συμφέρον επέβαλε τη διευκόλυνση της ανταγωνιστικής παροχής δορυφορικών ευρυζωνικών υπηρεσιών, λαμβάνοντας ταυτόχρονα δεόντως υπόψη τις απαιτήσεις ραδιοφάσματος εκ μέρους υφιστάμενων επίγειων και δορυφορικών υπηρεσιών.

Η διάσκεψη ενέκρινε τεχνικούς όρους όσον αφορά κοινή χρήση ραδιοφάσματος σε συγκεκριμένες ζώνες [11], όπου λειτουργούν ή προγραμματίζεται η λειτουργία σειράς διάφορων δορυφορικών συστημάτων (GSO, NGSO, FSS, BSS). Οι κανόνες αυτοί που αφορούν την κοινή χρήση, που είχαν ήδη εγκριθεί σε προσωρινή βάση κατά την WRC-97, έπειτα από την επιτυχή ολοκλήρωση περαιτέρω τεχνικών μελετών, θα συμβάλουν στην συνύπαρξη και την απο κοινού χρήση του ραδιοφάσματος από το σύνολο των διάφορων δορυφορικών συστημάτων που χρησιμοποιούν τις εν λόγω ζώνες. Προϋπόθεση είναι ότι τα συστήματα αυτά θα τηρούν ορισμένα όρια όσον αφορά τις παρεμβολές και λοιπές παραμέτρους, ώστε να είναι σε θέση κατά το μέλλον να αδειοδοτηθούν χωρίς περαιτέρω συντονισμό.

[11] Στις λεγόμενες ζώνες "Ku-band" (10-18 GHz) και "Ka-band" (18-30 GHz).

2.2.4. Σταθερές ασύρματες επικοινωνίες

Το κοινοτικό συμφέρον επέβαλε την εξασφάλιση επαρκούς ραδιοφάσματος για την έγκαιρη εξάπλωση ευέλικτων σταθερών ασύρματων συστημάτων σε λογικές τιμές, ώστε να υπάρξουν, εκτός των ενσυρμάτων εναλλακτικά δίκτυα για την παροχή στους ευρωπαίους πολίτες πολυμεσικών εφαρμογών.

Τα αποτελέσματα της WRC-2000 για HDFS ανταποκρίνονταν, κατά το μεγαλύτερο μέρος τους, στις ευρωπαϊκές απαιτήσεις, προσδιορίζοντας τέσσερις νέες σφαιρικά εναρμονισμένες ζώνες για επίγειες σταθερές υπηρεσίες πάνω από τα 30 GHz. Οι ζώνες αυτές μπορούν να χρησιμοποιηθούν στην Ευρώπη για την παροχή πρόσβασης ευρείας ζώνης στο διαδίκτυο είτε στην κατοικία ή σε δημόσιους χώρους (αεροδρόμια, σιδηροδρομικοί σταθμοί κ.λ.π.), αλλά επίσης και για την ανάπτυξη δικτύων σταθμών βάσης για υπηρεσίες IMT2000/UMTS. Ωστόσο, χρειάστηκε να τροποποιηθεί η αρχική ευρωπαϊκή θέση για τη ζώνη 39,5 -42 GHz, ώστε να ληφθεί υπόψη η επίμονη θέση άλλων περιοχών για τη δυνατότητα συμπερίληψης στην εν λόγω ζώνη σταθερών δορυφορικών υπηρεσιών. Το αποτέλεσμα είναι ότι εφεξής απαιτείται στο μεγαλύτερο μέρος της εν λόγω ζώνης συνύπαρξη των δύο υπηρεσιών (εκτός της υποζώνης 40-40,5 GHz, που κατανέμεται αποκλειστικά για τη σταθερή δορυφορική υπηρεσία), γεγονός που - δεδομένου του μεγάλου αναμενόμενου αριθμού σταθερών επίγειων σταθμών στην Ευρώπη - θα καταστήσει περιπλοκότερο τον ενδεχόμενο συντονισμό μεταξύ των δύο αυτών υπηρεσιών.

2.2.5. Δορυφορικές εκπομπές

Το κοινοτικό συμφέρον επέβαλε δίκαιη αλλά αποτελεσματική κατανομή των πόρων (τροχιακές θέσεις, κανάλια) που απαιτούνται για τα υφιστάμενα και για νέα συστήματα δορυφορικών εκπομπών ανάλογα με τη ζήτηση της αγοράς ώστε να διευκολυνθεί η παροχή διασυνοριακών ευρωπαϊκών υπηρεσιών και η ανάπτυξη ανταγωνιστικής αγοράς δορυφορικών εκπομπών στην Ευρώπη.

Το θέμα της αναθεώρησης του παγκόσμιου σχεδίου που διέπει την κοινή χρήση φάσματος και τροχιακών θέσεων για δορυφόρους ρ/τ εκπομπών αποτέλεσε αντικείμενο διαφωνίας επί σειρά ετών μεταξύ της Ευρώπης και ιδίως των αραβικών χωρών. Η Ευρώπη ήταν αντίθετη σε κάθε σχεδιαζόμενη αύξηση εθνικής κατανομής φάσματος BSS χωρίς αναθεώρηση των αρχών και των τρόπων χρήσης. Η επίλυση του θέματος αυτού είχε εξέχουσα σημασία δεδομένου ότι η μη επίτευξη συμφωνίας θα μπορούσε να θέσει σε κίνδυνο τα αποτελέσματα ολόκληρης της διάσκεψης. Έγινε πάντως δυνατό να επιτευχθεί ικανοποιητικός συμβιβασμός και για τις δύο πλευρές, μόλις πριν από την έναρξη της WRC-2000: χαλαρώνοντας τα κριτήρια μερισμού μεταξύ BSS και FSS, κατέστη δυνατό να αυξηθεί η κατανομή BSS από 5 σε 10 κανάλια ανά χώρα.

Το αναθεωρημένο σχέδιο εξυπηρετεί κατ' αρχήν μόνο εθνικά συστήματα. Ωστόσο, η συμφωνημένη λύση προβλέπει επίσης τα μέσα για την προστασία των υφιστάμενων συστημάτων, ιδίως όσων διαθέτουν πολυεθνική κάλυψη, ευρωπαϊκού ενδιαφέροντος. Στη διάσκεψη αντιμετωπίστηκαν επίσης συστήματα BSS που δεν έχουν ακόμα συμμορφωθεί με το σχέδιο. Συστήματα που βρίσκονται σε φάση προετοιμασίας ή συστήματα με ίχνος που εκτείνεται σε διάφορες χώρες θα καταγραφούν σε «κατάλογο πρόσθετων χρήσεων».

2.3. Αποτελέσματα της WRC-2000 για ορισμένα άλλα θέματα

2.3.1. Συστήματα πλατφόρμας μεγάλου ύψους (HAPS)

Αυτά τα «αερόστατα» διαθέτουν το δυναμικό παροχής ευρυζωνικών υπηρεσιών για πολεοδομικά συγκροτήματα, σε προσιτές τιμές. Εάν αναπτυχθούν επιτυχώς, τα συστήματα αυτά θα μπορούσαν επίσης να εισαγάγουυν έναν ευπρόσδεκτο βαθμό ευελιξίας και πρόσθετου ανταγωνισμού στον ευρυζωνικό τομέα. Παρά την έλλειψη υφιστάμενων λειτουργικών συστημάτων, κατά την WRC-2000 αποφασίστηκε η διατήρηση της υφιστάμενης κατανομής HAPS γύρω από τη ζώνη των 48 GHz έως ότου η απόφαση αυτή αναθεωρηθεί κατά την επόμενη διάσκεψη, ώστε να καταστεί δυνατή η εμπορική επιβεβαίωση της ιδέας.

Επιπλέον, κάθε σταθμός HAPS διαθέτει το δυναμικό αντικατάστασης σημαντικού αριθμού κυψελοειδών σταθμών βάσης και αναμεταδοτών σε αστικές περιοχές μεγάλης πληθυσμιακής πυκνότητας. Για το λόγο αυτό η διάσκεψη δεν απέκλεισε τη δυνατότητα να χρησιμοποιηθούν οι HAPS ως πλατφόρμες για συστήματα IMT-2000 στις ζώνες πυρήνα (μεταξύ 1,9 GHz και 2,2 GHz).

2.3.2. Αεροναυτιλιακή υπηρεσία

Η Επιτροπή έχει ζωηρό ενδιαφέρον να εξασφαλίσει ότι οι βελτιώσεις στη χωρητικότητα και ασφάλεια της διαχείρισης των εναέριων μεταφορών δεν θα περιορίζεται από ανεπάρκεια φάσματος ή από παρεμβολές. Η WRC-2000 τοποθετήθηκε θετικά σε σχέση με τους στόχους της Κοινότητας στις εναέριες μεταφορές, τόσο ως προς τους όρους κοινής χρήσης με νέες υπηρεσίες [12] (που καθορίστηκαν ώστε να εξασφαλίζεται η λειτουργία της υφιστάμενης αεροναυτιλιακής υποδομής χωρίς παρεμβολές), όσο και με την εξασφάλιση, σε κάποιο βαθμό [13], ότι θα διατίθενται συχνότητες για την αεροναυτιλιακή υπηρεσία μέσω δορυφορικών επικοινωνιών.

[12] Κατανομή στην δορυφορική υπηρεσία ραδιοπλοήγησης του εύρους από 1 έως 6 GHz υπό τον όρο προστασίας των υφιστάμενων υποδομών πλοήγησης και ραντάρ. Επίσης, η ζώνη 2,7-2,9 GHz δεν είναι υποψήφια για επέκταση IMT-2000 εξ αιτίας της απουσίας μελετών σκοπιμότητας σχετικά με την κοινή χρήση με ραντάρ 10 cm.

[13] Γενική κατανομή της ζώνης 1,5-1,6 Ghz: με το ψήφισμα COM5/22 ζητείται από τις δημόσιες διοικήσεις να εξασφαλίσουν ότι οι δορυφορικοί φορείς εκμετάλλευσης δεσμεύουν μέρος της χωρητικότητάς τους για την αεροναυτιλιακή υπηρεσία, μέσω διαδικασίας συντονισμού συχνοτήτων ή μέσω τεχνικού μηχανισμού εξασφάλισης προτεραιότητας σε πραγματικό χρόνο. Η τεχνική εφικτότητα του μηχανισμού αυτού θα μελετηθεί από την ITU-R. Ο βαθμός διάθεσης συχνοτήτων για τη αεροναυτιλιακή υπηρεσία θα αποτελέσει αντικείμενο ανασκόπησης κατά την WRC 2006.

2.3.3. Κινητές δορυφορικές υπηρεσίες (MSS)

Η διάσκεψη δεν αποδέχθηκε πρόταση της CEPT για κατανομή της ζώνης 1518-1525 MHz σε MSS (διάστημα προς γη). Κάλεσε, ωστόσο, την ITU για περαιτέρω μελέτη του θέματος έως την WRC-2003, όπου θα εξετασθεί περαιτέρω κατανομή για MSS στη ζώνη 1-3 GHz. Κατά την επόμενη διάσκεψη θα επανεξεταστούν επίσης τα λεγόμενα 'μικρά LEO' (συστήματα MSS που λειτουργούν κάτω από το 1 GHz). Έως τότε, η βιομηχανία MSS θα έχει τη δυνατότητα να αποδείξει ότι είναι σε θέση να χρησιμοποιήσει αποτελεσματικά το ραδιοφάσμα που της έχει κατανεμηθεί.

Η έλλειψη ουσιαστικής προόδου της Κοινότητας στην MSS κατά την WRC-2000 συνδέεται πιθανώς με τις προφανείς εμπορικές επιτυχίες που σημειώθηκαν πρόσφατα στον τομέα. Σε μια θετικότερη εξέλιξη, η διάσκεψη καθόρισε ζώνες επέκτασης για το δορυφορικό σκέλος της IMT-2000, αυξάνοντας έτσι τις ευκαιρίες του δορυφορικού τομέα για παροχή εμπορικά βιώσιμων υπηρεσιών τρίτης γενιάς.

2.3.4. Καταχώριση δορυφορικών συστημάτων

Κατά την WRC-2000 αναμενόταν η αντιμετώπιση των δυσχερειών που προκαλούνται από τις διοικητικές διαδικασίες που έχει θεσπίσει η ITU για την καταχώριση μελλοντικών δορυφορικών συστημάτων. Αναγνωρίζεται ευρύτερα ότι η διαδικασία εξυπηρέτησης με βάση την προτεραιότητα, που ισχύει επί του παρόντος για τις αιτήσεις για δορυφόρους, έχει ενθαρρύνει μια στάση «αποθησαύρισης και απόκρυψης» συχνοτήτων και τροχιακών θέσεων για νέους δορυφόρους. Η υποβολή αιτήσεων διερευνητικής φύσεως προς το ITU (οι αποκαλούμενοι «χάρτινοι δορυφόροι») είχε σαν αποτέλεσμα να δυσχεράνει τον έλεγχο της ύπαρξης όλων των διοικητικών προϋποθέσεων των αληθινών σχεδίων για νέα δορυφορικά συστήματα χωρίς την πρόκληση σημαντικής καθυστέρησης τους. Έχοντας επίγνωση του γεγονότος ότι η διοίκηση της ITU έχει επί του παρόντος τριετή καθυστέρηση όσον αφορά καταχωρίσεις δορυφόρων (εκκρεμεί επεξεργασία άνω των 1350 αιτήσεων), προτάθηκαν κατά τη WRC-2000 ορισμένα διορθωτικά μέτρα, συγκεκριμένα να ισχύσουν χρηματικά τέλη εξέτασης φακέλου και ανάκτηση διοικητικού τέλους από τους αιτούντες.

Οι κύριες προτάσεις δεν έγιναν αποδεκτές - η μόνη τροποποίηση της τρέχουσας διαδικασίας που συμφωνήθηκε είναι μια νέα προϋπόθεση ότι όλες οι αιτήσεις πρέπει να υποβάλλονται σε ηλεκτρονική μορφή. με το μέτρο αυτό δεν πρόκειται να περιοριστεί η καθυστέρηση, μολονότι θα συμβάλει στην καλύτερη διάδοση πληροφοριών σχετικά με τα συστήματα περιορίζοντας κατ' αυτόν τον τρόπο ίσως τον αριθμό των πολλαπλών αιτήσεων.

3. Σημασία των αποφάσεων της WRC-2000 και σκέψεις για μελλοντικές κοινοτικές δράσεις

3.1 IMT2000/UMTS

Tα αποτελέσματα της WRC-2000 παρέχουν πρόσθετη κανονιστική βεβαιότητα για την ανάπτυξη των επενδύσεων και την παροχή αδειών υπηρεσιών κινητής επικοινωνίας τρίτης γενιάς. Επιβεβαιώνοντας τις προηγούμενες αποφάσεις της ITU σχετικά με τις ζώνες πυρήνα για IMT-2000, η απόφαση της διάσκεψης ανοίγει τον δρόμο για την μεσοπρόθεσμη επέκταση του ραδιοφάσματος που χρησιμοποιείται για τις υπηρεσίες αυτές, επιπλέον των ζωνών συχνοτήτων που διατίθενται επί του παρόντος. Μπορεί να υποστηριχθεί ότι αυτό είναι το πλέον σημαντικό επίτευγμα της WRC-2000. Καθώς η προοπτική περαιτέρω διάθεσης φάσματος θα ενισχύσει σημαντικά τη βιομηχανική και εμπορική ανάπτυξη των υπηρεσιών IMT-2000/UMTS στην Ευρώπη, η έναρξη των οποίων αναμένεται κατά τους επόμενους 12-18 μήνες.

Λαμβανομένων υπόψη των διαφορετικών διαπραγματευτικών θέσεων που παρουσιάστηκαν αρχικά κατά την WRC-2000, προέκυψε η ευρύτερη ρεαλιστικά δυνατή συναίνεση [14]. Οι αποφάσεις που ελήφθησαν δεν αφορούν καθαυτό κατανομές φάσματος, αλλά αποτελούν μάλλον εκδήλωση προθέσεων για πρόσθετο φάσμα για ς ΙΜΤ-2000. Καθίσταται πλέον σημαντικό θέμα για την Κοινότητα η προετοιμασία της αποτελεσματικής κατανομής του εν λόγω φάσματος. Η Επιτροπή επιδιώκει να υποστηρίξει τη διαδικασία αυτή, συνεκτιμώντας επίσης ότι πολλοί φορείς εκμετάλλευσης εξετάζουν το ενδεχόμενο υπηρεσιών κινητών επικοινωνιών τρίτης γενιάς σε σαφή πανευρωπαϊκή (καθώς και σε αυξανόμενο βαθμό παγκόσμια) επιχειρηματική προοπτική.

[14] Πράγματι, η WRC-2000 συντέλεσε ώστε να καταστεί σαφές σε δημόσιες διοικήσεις που καθυστερούσαν στην ανάπτυξη υπηρεσιών IMT-2000, του πραγματικού δυναμικού που διαθέτει η εν λόγω τεχνολογία και η επείγουσα ανάγκη επαρκούς φάσματος για υπηρεσίες τρίτης γενιάς. Έτσι, μετά την WRC-2000, ο πρόεδρος των ΗΠΑ ζήτησε από τις αρμόδιες ομοσπονδιακές υπηρεσίες την εκπόνηση σχεδίου για τον εντοπισμό και την ανάλυση πιθανών ζωνών φάσματος γι υπηρεσίες τρίτης γενιάς έως της 20 Οκτωβρίου 2000, καθώς επίσης και τη διεξαγωγή πλειοδοτικού διαγωνισμού για άδειες στο υφιστάμενο φάσμα έως της 30 Σεπτεμβρίου 2002 (προεδρικό μνημόνιο της 13ης Οκτωβρίου 2000). Επίσης, η Bραζιλία και άλλες νοτιοαμερικανικές χώρες κλίνουν πλέον σαφώς προς την κατεύθυνση έγκρισης των ζωνών «πυρήνα» για υπηρεσίες IMT-2000.

Κύριας σημασίας θέμα παραμένει ο βαθμός συμβολής των αποφάσεων της WRC-2000 προς την κατεύθυνση παγκόσμιας εναρμόνισης των συστημάτων τρίτης γενιάς, ώστε να υπάρξει οικονομικά αποδοτική παγκόσμια περιαγωγή, δεδομένου ότι έχουν προσδιοριστεί τρεις διακριτές ζώνες επέκτασης, από τις οποίες τα μέλη της ITU είναι ελεύθερα να επιλέξουν τις καταλληλότερες συχνότητες λειτουργίας. Υπό την αυστηρή έννοια, δεν επετεύχθη ο στόχος της εναρμόνισης των ζωνών συχνοτήτων για IMT-2000 σε παγκόσμιο επίπεδο, καθώς οι δημόσιες αρχές έχουν ευρεία επιλογή ζωνών συχνοτήτων για την κατανομή υπηρεσιών IMT-2000 ή ακόμα και υπηρεσιών που χρησιμοποιούν άλλες τεχνολογίες, βάσει εθνικών απαιτήσεων. Τούτο ενδέχεται να παρεμποδίσει τη γνήσια και αποτελεσματική παγκόσμια εναρμόνιση, εκτός εάν αναληφθεί συγκεκριμένη πρωτοβουλία προς την κατεύθυνση αυτή, εκ μέρους περιφερειακών και διεθνών κανονιστικών αρχών. Η τεχνολογική πρόοδος στο πεδίο των πολυζωνικών/πολυτροπικών τερματικών ενδέχεται, ωστόσο, να συμβάλλει στην αντιστάθμιση των δυσχερειών όσον αφορά τον κατακερματισμό του φάσματος, με αποτέλεσμα τη διάθεση παγκόσμιας περιαγωγής για υπηρεσίες IMT-2000.

Κατά την έναρξη της WRC-2000, η Eυρώπη είχε ανακοινώσει την προτίμησή της για συγκεκριμένη ζώνη (γύρω από 2.6 GHz). Η αποδοχή της επιθυμητής από την Ευρώπη λύσης όσον αφορά το φάσμα θα εξαρτηθεί πλέον από την αξιοπιστία που θα παρουσιάσει η Eυρώπη λειτουργώντας συντονισμένα προς την κατεύθυνση αποτελεσματικής κατανομής της ζώνης αυτής σε ολόκληρη την ήπειρο. Tούτο ενδέχεται να επηρεάσει και να ενθαρρύνει και άλλες περιφέρειες του κόσμου να ακολουθήσουν στην ίδια ζώνη.

Ο χρονικός προγραμματισμός της παροχής πρόσθετου φάσματος για υπηρεσίες IMT-2000 στην Eυρώπη εξαρτάται όπως είναι φυσικό, σε μεγάλο βαθμό από την ταχύτητα της ανάπτυξης και αποδοχής των νέων δικτύων τρίτης γενιάς [15]. Η Κοινότητα θα πρέπει να συνεχίσει την παρακολούθηση του θέματος, δεδομένου ότι, για να μη περιοριστούν οι νέες υπηρεσίες εξαιτίας έλλειψης φάσματος, θα πρέπει να αναληφθούν εγκαίρως δραστηριότητες εναρμόνισης προτού αυτές απαιτηθούν, ακολουθώντας τις διαδικασίες που καθορίζει η απόφαση για τα UMTS. [16]

[15] Tο Forum των UMTS καθορίζει ότι «οι ζώνες επέκτασης θα πρέπει να διατίθενται από το 2005 ή αργότερα ανάλογα με τη ζήτηση της αγοράς» ( έκθεση σχετικά με τις υποψήφιες ζώνες επέκτασης για το επίγειο σκέλος των UMTS/IMT-2000, Mάρτιος 1999)

[16] Απόφαση αριθ.128/1999/ΕΚ του Eυρωπαίκού Κοινοβουλίου και του Συμβουλίου της 14ης Δεκεμβρίου 1998 σχετικά με την συντονισμένη εισαγωγή συστήματος τρίτης γενεάς κινητών και ασύρματων επικοινωνιών (UMTS) στην Κοινότητα (ΕΕ L 17, 22.01.1999, σ.1)

Οι δημόσιες αρχές των κρατών μελών οφείλουν πλέον να προετοιμάσουν την κατάρτιση αποφάσεων και όρων αδειοδότησης σχετικά με την κατανομή και την εκχώρηση των ζωνών επέκτασης (συμπεριλαμβανομένης, όπου αυτό απαιτηθεί, της δρομολόγησης διαδικασιών μετεγκατάστασης). Η πείρα που αποκτήθηκε κατά την έκδοση της πρώτης δέσμης αδειών τρίτης γενιάς θα πρέπει να ληφθεί υπόψη κατά τη διαδικασία αυτή. Μολονότι οι αποφάσεις που ελήφθησαν κατά την WRC-2000 θα πρέπει να έχουν ως αποτέλεσμα, μακροπρόθεσμα, να καταστεί διαθέσιμο πρόσθετο φάσμα, δεν είναι σαφές κατά πόσον θα αξιοποιηθεί πλήρως η ευκαιρία για αύξηση του ανταγωνισμού στην Ευρώπη, με την έκδοση πρόσθετων αδειών τρίτης γενιάς, επιτρέποντας σε νέους συντελεστές να εισέλθουν στην αγορά αυτή. Η Επιτροπή προτίθεται να παρακολουθήσει το θέμα εκ του σύνεγγυς.

Ορισμένες από τις ζώνες που προσδιορίστηκαν κατά την WRC-2000 για μελλοντικά συστήματα ITM-2000 έχουν μεγάλη χρήση στην Eυρώπη από συστήματα δεύτερης γενιάς. Σε άλλες περιφέρειες του κόσμου ενδέχεται να αποφασιστεί η χρήση των εν λόγω συχνοτήτων ως ζωνών επέκτασης για IMT-2000, ενώ η σημερινή και οι μελλοντικοί φορείς εκμετάλλευσης κινητών επικοινωνιών στην Eυρώπη ενδέχεται να επιλέξουν απευθείας εξέλιξη/μετάβαση από το σύστημα GSM1800 σε IMT-2000. Tούτο θα επιταχύνει τη συζήτηση σχετικά με τον τρόπο διαχείρισης της μετάβασης από τη δεύτερη στην τρίτη γενιά κινητών επικοινωνιών, συμπεριλαμβανομένου του φάσματος που επί του παρόντος χρησιμοποιείται από GSM. Η συζήτηση θα πρέπει πάντως να εξετάσει διάφορα πιθανά σενάρια, καθώς πολλά θα εξαρτηθούν από τον τρόπο ανάπτυξης της αγοράς κινητών επικοινωνιών τρίτης γενιάς.

Παράλληλα με τα θέματα που αφορούν το φάσμα, θα πρέπει να ληφθεί υπόψη και η εξέλιξη της ίδιας της οικογένειας IMT-2000 προκειμένου να επιλεγούν καλύτερες δυνατότητες χρήσης των προσδιορισμένων ζωνών επέκτασης. Στο πλαίσιο της ITU εμφανίστηκαν ήδη προτάσεις για προσαρμογή των διεπαφών αέρα για ΙΜΤ-2000. Είναι επομένως σημαντικό να εξασφαλιστεί ότι στο σχεδιασμό για τη χρήση των ζωνών συχνοτήτων θα έχουν θέση οι νέες τεχνικές λύσεις που προκύπτουν από τη σημερινή οικογένεια προτύπων, δεδομένου ότι τούτο ενδέχεται να έχει αντίκτυπο στην κατανομή ραδιοφάσματος.

3.2. GALILEO

Εάν δεν είχε επιτευχθεί η πρόσβαση στο απαιτούμενο φάσμα, θα απειλούνταν η βιωσιμότητα του έργου GALILEO για την Κοινότητα. Έπείτα από τις αποφάσεις της WRC για παροχή επαρκούς φάσματος για συστήματα δορυφορικής πλοήγησης, ο δρόμος είναι πλέον ανοικτός ώστε το σύστημα GALILEO να διαδραματίσει σημαντικό ρόλο σε παγκόσμιο επίπεδο. Tο ενδιαφέρον εστιάζεται πλέον στα μέσα για την επικύρωση της πρότασης GALILEO και εν τέλει στην υλοποίησή της. Ωστόσο, στο πλαίσιο του GALILEO, θα πρέπει να επιδιωχθεί επίτευξη ορισμένων συγκεκριμένων στόχων που αναφέρονται στο ραδιοφάσμα.

Βραχυπρόθεσμα είναι απαραίτητο να υποβληθεί στην ΙΤU κοινοποίηση του GALILEO, δηλαδή αίτηση για χρήση του πρόσφατα κατανεμημένου φάσματος για το συγκεκριμένο αυτό σύστημα. Σύμφωνα με τις διαδικασίες της ITU, τούτο πρέπει να γίνει μέσω εθνικής δημόσιας υπηρεσίας. Για να καταδειχθεί η κοινοτική διάσταση της αίτησης αυτής είναι πλέον σημαντικό να δοθεί από όλα τα κράτη μέλη η κατάλληλη πολιτική υποστήριξη στην παραπάνω κοινοποίηση, όπως συνέβη πρόσφατα με την αίτηση της γαλλικής δημόσιας διοίκησης προς την ITU για χορηγήσεις συχνοτήτων για το σύστημα GALILEO.

Η διαδικασία συντονισμού και η τελική εκχώρηση των συχνοτήτων στο σύστημα GALILEO είναι ζητήματα που κατά τα επόμενα λίγα έτη (συγκεκριμένα πριν από την WRC-03), θα πρέπει να εξετασθούν τόσο σε επίπεδο κοινότητας όπως και σε επίπεδο CEPT, δεδομένου ότι στο πλαίσιο της ITU θα απαιτηθούν ορισμένες περαιτέρω μελέτες σχετικά με την κοινή χρήση ζωνών με συστήματα αεροναυτιλίας.

Ο περαιτέρω συντονισμός με την ρωσική ομοσπονδία και τις ΗΠΑ θα συνεχίσει να είναι απαραίτητος ώστε να εξασφαλιστεί η συμβατότητα με το αμερικανικό (GPS) και το ρωσικό (GLONASS) σύστημα δορυφορικής ραδιοπλοήγησης. Η ευρωπαϊκή θέση εμφανίζεται πλέον ενισχυμένη στις διαπραγματεύσεις αυτές, καθώς το GALILEO θα μπορεί να βασίζεται σε πρόσφατα διαθέσιμο φάσμα, σημαντικού εύρους ζώνης. Ωστόσο, το ζήτημα κοινής χρήσης ζωνών, οι οποίες έχουν ήδη κατανεμηθεί στο RNSS και εκχωρηθεί στο GPS και το GLONASS πριν από την WRC-2000, συνεχίζει να αποτελεί αντικείμενο συζητήσεων με τις ΗΠΑ και τη Ρωσία.

3.3. Ευρυζωνικά δορυφορικά

Τα ευρυζωνικά δορυφορικά συστήματα μπορούν να παρέχουν ταχεία πρόσβαση στο Internet και λοιπές υπηρεσίες δεδομένων σε περιοχές όπου δεν είναι φυσικά ή οικονομική εφικτή η εξάπλωση επίγειου δικτύου. Το αποτέλεσμα που επετεύχθη κατά την WRC-2000 συμβαδίζει πλήρως με τα εμπορικά συμφέροντα της ΕΕ στον τομέα αυτό και θα υποστηρίξει την ανάπτυξη διαφορετικών τεχνολογιών στις ίδιες ζώνες συχνοτήτων, χωρίς να υπάρχει ανάγκη να προτιμηθεί ένας τύπος τεχνολογίας έναντι άλλου. Είναι εύλογο ότι θα οδηγήσει σε αποδοτικότερη χρήση του φάσματος στις αντίστοιχες ζώνες συχνοτήτων και ότι θα συμβάλει στη βελτιστοποίηση της χρήσης ενός σπάνιου πόρου. Τα αποτελέσματα της WRC-2000 θα επιτρέψουν ένα πλέον ευέλικτο πλαίσιο κατανομής δορυφορικού ραδιοφάσματος που θα δώσει στους φορείς εκμετάλλευσης τη δυνατότητα κατά περίπτωση της απο κοινού κοινής χρήσης του ίδιου φάσματος και θα αυξήσει τη διάδοση των υπηρεσιών.

Η επίλυση του πολυσύνθετου και τεχνικού αυτού θέματος σηματοδοτεί μια νέα τάση στη διαχείριση του ραδιοφάσματος. Με τη χρήση λογισμικού για το δυναμικό έλεγχο των επιπέδων χρήσης και ισχύος μετάδοσης είναι δυνατή η ανάπτυξη τεχνικού και κανονιστικού πλαισίου εντός του οποίου θα μπορεί να γίνεται κοινή χρήση ζωνών συχνοτήτων μεταξύ διαφορετικών εφαρμογών και φορέων εκμετάλλευσης, χωρίς να γίνονται παραχωρήσεις στην ποιότητα των επιδόσεων και την αξιοπιστία. Με τη νέα αυτή προσέγγιση επαναχρησιμοποιείται χωρητικότητα φάσματος που αλλιώς θα παρέμενε αχρησιμοποίητη, ενώ ολόκληρη η βιομηχανία ραδιοφάσματος απομακρύνεται από την αντίληψη της εκχώρησης ραδιοφάσματος αυστηρώς για συγκεκριμένες χρήσεις. Η έννοια της απο κοινού χρήσης και της επαναχρησιμοποίησης προσφέρει επομένως τη δυνατότητα της διασφάλισης ότι τα μελλοντικά συστήματα δεν θα υστερούν λόγω έλλειψης ραδιοφάσματος, ενώ θα παρέχεται προστασία των σημαντικών επενδύσεων σε υφιστάμενες υπηρεσίες. Πρέπει, ωστόσο, να εξασφαλιστεί ότι η προσέγγιση αυτή θα μπορεί να οδηγήσει σε δίκαιο καταμερισμό των βαρών μεταξύ των αντίστοιχων κοινοτήτων των χρηστών. Η εν λόγω εξισορρόπηση συμφερόντων δεν πρόκειται κατ' ανάγκη να πραγματοποιηθεί εντός του πλαισίου της ITU, αλλά συχνά θα λάβει χώρα σε εθνικό ή περιφερειακό επίπεδο.

Καθώς κατά την επόμενη τριετία έως πενταετία προετοιμάζεται η εξάπλωση σειράς δορυφορικών ευρυζωνικών συστημάτων, θα είναι απαραίτητη η προσεκτική παρακολούθηση, σε κοινοτικό επίπεδο, της ανάπτυξης της αγοράς ώστε να αποφασίζεται εάν είναι απαραίτητες πρωτοβουλίες μέτρων πολιτικής για την υποστήριξη της εναρμονισμένης εισαγωγής των εν λόγω δορυφορικών συστημάτων και, συγκεκριμένα, εάν πρέπει να εισαχθεί εναρμόνιση του σχεδιασμού του ραδιοφάσματος και εξέταση των όρων αδειοδότησης.

3.4. Σταθερές ασύρματες επικοινωνίες

Ένας από τους στόχους της πρωτοβουλίας eEurope [17] είναι η άρση των εμποδίων στη χρήση του Internet στην Ευρώπη, μεταξύ άλλων υποστηρίζοντας την κατανομή εναρμονισμένων συχνοτήτων σε πολυμεσικά ασύρματα συστήματα. Η WRC-2000 κατένειμε περισσότερο φάσμα για HDFS στις ζώνες υψηλών συχνοτήτων πάνω από 30 GHz. Το πρόσθετο αυτό ραδιοφάσμα θα βελτιώσει την ανάπτυξη νέων, ταχέως εξαπλούμενων και οικονομικά αποδοτικών, τοπικών ασύρματων συστημάτων στην Ευρώπη.

[17] Βλ. http://europa.eu.int/comm/information_society/eeurope/index_en.htm

Ένα θέμα για το οποίο απαιτείται περαιτέρω εξέταση είναι κατά πόσον η ανάπτυξη της αγοράς ασύρματου τοπικού βρόχου θα βελτιωθεί με την εισαγωγή πρωτοβουλιών για την εναρμόνιση του ραδιοφάσματος των συστημάτων αυτών, σε κοινοτικό επίπεδο. Η πολιτική εξέταση του θέματος αυτού στο πλαίσιο της Κοινότητας είναι εύλογη και έχει ήδη αρχίσει.

Λαμβάνοντας υπόψη ότι οι παράμετροι της κοινής χρήσης που επιτρέπουν τον κοινό καταμερισμό φάσματος για HDFSS στη ζώνη των 40,5-42,5 GHz είναι προσωρινή επί του παρόντος και θα μελετηθεί και εξετασθεί περαιτέρω κατά την WRC-03, οι ευρωπαίοι διαχειριστές ραδιοφάσματος θα πρέπει επίσης να αντιμετωπίσουν τα αποτελέσματα της WRC-2000 στις εργασίες που αφορούν HDFS/HDFSS. Η συγκεκριμένη αυτή ζώνη ενδέχεται επίσης να προσφέρει στην Ευρώπη τη δυνατότητα συναινετικής προσέγγισης σε μέτρα εναρμόνισης φάσματος για HDFS, με αποτέλεσμα οικονομίες κλίμακας και οφέλη για την ενιαία αγορά παροχής υποδομής για τις εν λόγω υπηρεσίες.

3.5. Δορυφορικές εκπομπές

Δεδομένου ότι η διάθεση φάσματος είναι καθοριστικής σημασίας για τις δορυφορικές εκπομπές, οι αποφάσεις της WRC-2000 σχετικά με την κατανομή τροχιακών θέσεων και φάσματος για BSS αναμένεται ότι θα έχουν αντίκτυπο στην ανάπτυξη των εκπομπών στην Ευρώπη [18].

[18] Σημειώνεται ότι οι επίγειες εκπομπές δεν απετέλεσαν μείζον θέμα κατά την WRC-2000. Οι πτυχές που αφορούν τις συχνότητες κατά τη μετάβαση από τις αναλογικές στις ψηφιακές εκπομπές στην Ευρώπη αναμένεται ότι θα εξετασθούν κατά την επόμενη πενταετία στο πλαίσιο περιφερειακής διάσκεψης της ITU με θέμα τον ευρωπαϊκό χώρο ραδιοτηλεοπτικών εκπομπών (ΕΒΑ), με αντικείμενο την αναθεώρηση του υφιστάμενου σχεδίου εκχώρησης συχνοτήτων (της λεγόμενης ευρωπαϊκής συμφωνίας ρ/τ εκπομπών «Στοκχόλμη 61») στις ζώνες των 174-230 MHz και 470-862 MHz. Επιπλέον, κριτήρια κοινής χρήσης σταθμών εδάφους για επίγειες εκπομπές με BSS αναμένεται να εξετασθούν κατά την WRC-03 (θέμα 1.27 της ημερήσιας διάταξης).

Κατά την WRC-2000 επιχειρήθηκε εν γένει να εισαχθεί μεγαλύτερος βαθμός ευελιξίας στο σχέδιο BSS. Η χρήση φάσματος που έχει κατανεμηθεί σε εθνικό επίπεδο δεν δεσμεύεται πλέον από περίπλοκους όρους όπως κατά το παρελθόν, δεδομένου ότι οι όροι χρήσης έχουν πλέον απλοποιηθεί. Περαιτέρω, ο αυξανόμενος αριθμός ψηφιακών καναλιών που παρέχεται στο σχέδιο θα βελτιώσει τη βιωσιμότητα του επιχειρηματικού μοντέλου του τομέα. Με την εισαγωγή της έννοιας του «καταλόγου», προβλέπονται πλέον εναλλακτικές διαδικασίες, με τις οποίες επίσης προστατεύονται συστήματα που δεν συμμορφούνται αυστηρά με το σχέδιο. Τούτο αποτελεί ένα ακόμα στοιχείο ευελιξίας, παράλληλα με την εξασφάλιση επαρκούς νομικής ασφάλειας σε υφιστάμενα συστήματα ώστε να είναι σε θέση να λειτουργούν χωρίς νέους ή αυστηρότερους όρους χρήσης του ραδιοφάσματος.

Κατά συνέπεια, οι αποφάσεις της WRC-2000 διαθέτουν το δυναμικό για αύξηση του ανταγωνισμού στον τομέα των δορυφορικών εκπομπών και συμβαδίζουν με τον στόχο πολιτικής που επιδιώκεται σε κοινοτικό επίπεδο. Ταυτόχρονα, οι νέοι κανόνες παραμένουν περίπλοκοι, ενώ κατά την WRC-2000 δεν αποφασίστηκαν οι λεπτομέρειες που θα διέπουν την προστασία των συστημάτων έναντι άλλων συστημάτων και θα αποτελέσουν αντικείμενο περαιτέρω μελετών.

Πρέπει να σημειωθεί ότι το νέο σχέδιο δεν ικανοποιεί τους πάντες και ότι πρέπει να διευθετηθούν οι δυσχέρειες που προκύπτουν προτού μπορέσουν όλες οι χώρες να αποδεχθούν το αποτέλεσμα της WRC-2000. Επίσης, ορισμένες χώρες ενδέχεται να έχουν δυσχέρειες στην αποδοχή ορισμένων κανονιστικών ρητρών που περιορίζουν τα δικαιώματά τους όσον αφορά την άρνηση χορήγησης αδειών για συστήματα των οποίων ο συντονισμός δεν έχει ολοκληρωθεί πλήρως και όπου ο κίνδυνος παρεμβολών υπάρχει ως υποψία, χωρίς να έχει αποδειχθεί. Για το σκοπό αυτό είναι σημαντικό να επιτευχθεί ευρωπαϊκή συναίνεση στα ζητήματα που παραμένουν ακόμη ανοιχτά.

3.6. Άλλα θέματα

Η Επιτροπή έχει συμφέρον να επιλυθεί το θέμα της καταχώρισης δορυφορικών συστημάτων, δεδομένου ότι μπορεί να αποτελέσει μείζον εμπόδιο για περιφερειακά ή παγκόσμια δορυφορικά συστήματα που θα μπορούσαν να παράσχουν υπηρεσίες σε κοινοτική κλίμακα. Θα μπορούσε να δρομολογηθεί μια διαδικασία διαβούλευσης για την εύρεση πρακτικών λύσεων, στο πλαίσιο των διαδικασιών της ITU, για την κοινοτική υποστήριξη σε μελλοντικές καταχωρίσεις με αποδεδειγμένη κοινοτική διάσταση.

Είναι προς το ευρύτερο συμφέρον της Κοινότητας να διασφαλιστεί ότι η βασική και η εφαρμοσμένη έρευνα και ανάπτυξη, συμπεριλαμβανομένης της ραδιοαστρονομίας, δεν παρεμποδίζονται άσκοπα λόγω ανεπάρκειας φάσματος ή εξ αιτίας παρεμβολών. Ενδέχεται κατά το μέλλον να απαιτηθεί κοινή, συνεκτική κοινοτική προσέγγιση προς την κατεύθυνση απόκτησης επαρκούς εύρους συχνοτήτων και τροχιακών θέσεων για εφαρμογές δορυφορικής γεωεπισκόπησης, για έρευνα και για παρακολούθηση του περιβάλλοντος. η Κοινότητα θα συνεργαστεί με ευρωπαϊκούς και εθνικούς διαστημικούς οργανισμούς και άλλους ενδιαφερόμενους. Τούτο θα μπορούσε να συμβάλει σε κοινή ευρωπαϊκή ερευνητική υποδομή, στο πλαίσιο ευρωπαϊκού ερευνητικού χώρου.

Όσον αφορά την υπηρεσία αεροναυτιλίας, οι δράσεις που αναπτύσσονται ως μέρος της πρωτοβουλίας για τη δημιουργία ενιαίου εναέριου χώρου και τη βελτίωση της ΑΤΜ στην Ευρώπη, ενδέχεται να απαιτηθεί συντονισμένη κοινοτική προσέγγιση για τη διασφάλιση συχνοτήτων, με σκοπό την εισαγωγή νέας τεχνολογίας στην ΑΤΜ.

4. Λειτουργικές πτυχές της WRC-2000

4.1. Διοργάνωση της διάσκεψης

Παρά το γεγονός ότι η WRC-2000 ήταν καλά διοργανωμένη και παρήγαγε και πάλι αποτελέσματα όσον αφορά την παγκόσμια κατανομή ραδιοσυχνοτήτων που έγιναν αποδεκτά από τα περισσότερα ενδιαφερόμενα μέρη, από το ίδιο το μέγεθος της διάσκεψης προκύπτουν διαρκώς οργανωτικά και διαπραγματευτικά προβλήματα [19]. Παρά το γεγονός ότι η διαχείριση της διάσκεψης είχε επιτυχία, χάρις στις σκληρές προσπάθειες της διευθύνουσας επιτροπής, είναι σαφές ότι υπό τις συνθήκες αυτές δεν ήταν εύκολη η εποπτεία των διαδικασιών. Μολονότι οι αποφάσεις για όλα τα επιμέρους θέματα προέκυψαν εγκαίρως ώστε να καταλήξουν σε εν γένει θετικό αποτέλεσμα, υπήρχε συνεχώς ο κίνδυνος να απολέσουν οι υπεύθυνοι τον έλεγχο της πορείας της διάσκεψης. Με δεδομένο τον διαρκώς συνθετότερο χαρακτήρα της διαδικασίας της διάσκεψης, μαζί με το μεταβαλλόμενο περιβάλλον για τη σφαιρική διαχείριση φάσματος (βλ. κεφάλαιο 5.1), έπρεπε να ελέγχονται συνεχώς η διάρθρωση και η οργάνωσή του.

[19] Ορισμένα στοιχεία για το μέγεθος αυτής της, μηνιαίας διάρκειας, διάσκεψης : συμμετείχαν 2370 αντιπρόσωποι, εκπροσωπώντας 836 οργανισμούς και 150 χώρες. κατά τη διάρκειά της συντάχθηκαν 544 πρωτότυπα έγγραφα, γεγονός που συνεπήγετο την παραγωγή και διανομή περισσότερων από 20 εκατ. σελίδων εγγράφων στους συνέδρους. πραγματοποιήθηκαν εκατοντάδες επίσημες συνεδριάσεις διαπραγμάτευσης.

Πριν από την έναρξη της διάσκεψης προηγήθηκαν, για περισσότερο από δύο χρόνια, συνεχείς προετοιμασίες σε εθνικό και περιφερειακό επίπεδο. Οι μακρόχρονες προετοιμασίες στις οποίες συμμετείχαν τόσο χρήστες όσο και κανονιστικοί φορείς του ραδιοφάσματος, ιδίως διαχειριστές ραδιοφάσματος και η βιομηχανία, ήταν απαραίτητες για τη διασφάλιση της επιτυχίας της. Κατά τη διάρκεια της WRC-2000 επιδείχθηκε επίσης μεγαλύτερη προσπάθεια των περιφερειών για προσέγγιση των θέσεών τους πριν από την έναρξη της διάσκεψης, του αιτήματος που απηύθυναν μέλη της ITU κατά την WRC-97. Οι ενέργειες αυτές αντιμετωπίστηκαν, ωστόσο, με επιφυλακτικότητα από μέρους περιφερειών που δεν συμμετείχαν σε ορισμένους από τους περιφερειακούς διαλόγους [20]. Η στάση αυτή αντικατοπτρίζει την αντίληψη του «παιχνιδιού μηδενικού αθροίσματος» που είναι συνήθης σε διεθνείς διαπραγματεύσεις κατανομής φάσματος, που πρέπει όμως να ξεπεραστεί ώστε να υπάρξουν ικανοποιητικοί σφαιρικοί συμβιβασμοί.

[20] Ιδιαιτέρως όσον αφορά τη συμφωνία CEPT-αραβικού συνδέσμου κατά την έναρξη της διάσκεψης, η οποία συνέβαλε στην αποτροπή μιας δυνητικά σοβαρής σύγκρουσης στο θέμα του ανασχεδιασμού BSS (βλ. κεφάλαιο 2.2.5.), και η οποία κατέστησε δυνατή την επίτευξη κοινών θέσεων σε άλλα σημαντικά θέματα μεταξύ των δύο περιφερειακών ομάδων.

Συνολικά, η WRC-2000 χαρακτηρίστηκε από μεγάλο και εκτεταμένο φόρτο εργασίας για τους συμμετέχοντες εκπροσώπους. Κατά τη διαδικασία της διάσκεψης θα έπρεπε επίσης να αποκατασταθούν σύνδεσμοι διαπραγμάτευσης μεταξύ διαφόρων θεμάτων. Συγκεκριμένα, μολονότι τελικά δεν επηρέασε το αποτέλεσμα της WRC-2000, έπρεπε, παράλληλα με τις λοιπές διαπραγματεύσεις, να λάβει χώρα η αναθεώρηση του σχεδίου δορυφορικών εκπομπών. Δεδομένου ότι δεν προβλεπόταν αρχικά ως διαπραγματευτικό θέμα της διάσκεψης, η επιπρόσθετη αυτή δραστηριότητα περιέπλεξε περαιτέρω τις διαδικασίες και επιβάρυνε το φόρτο εργασιών.

Λαμβανομένων υπόψη των παραπάνω, οι διαπραγματεύσεις της WRC-2000 προχώρησαν παρ' όλα αυτά θετικά, ενώ οι πολιτικές συγκρούσεις δεν παρεμπόδισαν τις εργασίες στον ίδιο βαθμό όπως είχε συμβεί κατά τη διάρκεια προηγούμενων WRC. Ο συνολικός οικονομικός αντίκτυπος της κατανομής του ραδιοφάσματος έγινε καλύτερα αντιληπτός και ελήφθη υπόψη κατά τη διάρκεια της διάσκεψης, αν και ίσως όχι στον επιθυμητό βαθμό, από εμπορικούς συντελεστές που απαιτούσαν πρόσβαση σε ραδιοσυχνότητες.

4.2. Συντονισμός στο πλαίσιο της CEPT

Για λογαριασμό της Ευρώπης οι διαπραγματεύσεις διεξήχθησαν από την CEPT, την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών, στην οποία συμμετέχουν τα κράτη μέλη [21]. Από επιχειρησιακή σκοπιά, ο συντονισμός της CEPT λειτούργησε ικανοποιητικά, ανταποκρινόμενος στο δυσχερές πλαίσιο των πολυάριθμων επιμέρους διαπραγματεύσεων που διεξάγονταν ταυτόχρονα, επισήμως ανεξάρτητα αλλά συχνά σε συνδυασμό μεταξύ τους, στην πράξη. Οι θετικές πτυχές της εργασίας της CEPT ήταν:

[21] Για τις διευθετήσεις εργασίας όσον αφορά την WRC, βλ. τα συμπεράσματα του Συμβουλίου σχετικά με την WARC-92 (2/2/92). τα συμπεράσματα του Συμβουλίου επί της ανακοίνωσης της Επιτροπής σχετικά με την WRC-97 (7/9/97). τα συμπεράσματα του Συμβουλίου επί της ανακοίνωσης της Επιτροπής σχετικά με την WRC-2000 (2/5/00).

*Οι περισσότερες ευρωπαϊκές προτάσεις σε συγκεκριμένα θέματα εγκρίθηκαν κατά την WRC-2000.

*Όλα τα κράτη μέλη και οι περισσότερες μη κοινοτικές χώρες της CEPT τήρησαν εν γένει τις κατευθυντήριες γραμμές της CEPT όσον αφορά τον συντονισμό, [22] οι οποίες είχαν καθοριστεί πριν από τη συνδιάσκεψη με στόχο τη βελτίωση της αποτελεσματικότητας της περιφερειακής αυτής οργάνωσης κατά την WRC-2000.

[22] CPG 2000-7, (2000) 66, Παράρτημα VI.

*Η CEPT κατέβαλε συνεχείς προσπάθειες για προσέγγιση των περιφερειακών προτάσεων πριν και κατά τη διάρκεια της διάσκεψης με τους ομολόγους της, όπως η CITEL (Αμερική), APT (Ασία-Ειρηνικός) και τις αραβικές χώρες. Η εν λόγω προσέγγιση συνέβαλε στην προετοιμασία αποδεκτών συμβιβασμών και οδήγησε στο τελικό επιτυχές αποτέλεσμα της διάσκεψης. Σημαντικός παράγοντας για την επιτυχία της διάσκεψης ήταν η συστηματική προσέγγιση της CEPT να κοινοποιεί τις προετοιμασίες της για τις διαδικασίες της WRC-2000 σε όλες τις ομάδες ενδιαφερόντων και σε παρατηρητές από τρίτες χώρες, στάση που άλλοι περιφερειακοί οργανισμοί ακολούθησαν σε μικρότερο βαθμό.

*Η ευρωπαϊκή βιομηχανία συμμετείχε στις διαπραγματεύσεις σε μεγαλύτερο βαθμό από ό,τι κατά τη διάρκεια προηγούμενων διασκέψεων, μέσω της ουσιαστικής της συμμετοχής στις εθνικές αντιπροσωπείες και της αποτελεσματικής και καλά εστιασμένης εκπροσώπησης των συμφερόντων της. Ήταν προφανής ο εποικοδομητικός της ρόλος κατά τις διαπραγματεύσεις καθώς και η στήριξή της στις γενικές θέσεις της CEPT [23].

[23] Μετά το τέλος της διάσκεψης, σειρά βιομηχανικών οργανισμών και εμπορικών ενώσεων εκδήλωσαν ανοικτά την ικανοποίησή τους με τα αποτελέσματα της WRC-2000.

Στο πλαίσιο του εν γένει θετικού αποτελέσματος, ο συντονισμός της CEPT είχε να αντιμετωπίσει σειρά προκλήσεων κατά τη διάρκεια των διαπραγματεύσεων, κυρίως εξ αιτίας των αποκλινόντων εθνικών συμφερόντων των ευρωπαϊκών αντιπροσωπειών σε επιμέρους θέματα, τα οποία δεν υποστηρίζονταν πάντοτε πλήρως στις διαπραγματευτικές θέσεις της CEPT, οι οποίες αποτελούσαν και οι ίδιες συμβιβασμούς που προέκυψαν από εσωτερικές συζητήσεις. Επιπλέον, ορισμένες ευρωπαϊκές αντιπροσωπείες δεν ήταν σε θέση, αριθμητικά, να καλύψουν όλες τις διαπραγματεύσεις της διάσκεψης, επομένως υποχρεώθηκαν σε ορισμένο βαθμό να βασιστούν στις αριθμητικά μεγαλύτερες αντιπροσωπείες της CEPT όσον αφορά πληροφόρηση και συμβολή. Επίσης, η ανάγκη διαπραγματεύσεων κατά τη διάρκεια της διάσκεψης με άλλους περιφερειακούς οργανισμούς απαιτούσε από την CEPT τη συγκρότηση ad hoc διευθυνουσών ομάδων. Εξ αιτίας όλων αυτών, ορισμένες ολιγάριθμες αντιπροσωπείες και οργανισμοί παρατηρητών δυσκολεύτηκαν να αντιληφθούν κατά πόσον αλλαγές στις θέσεις που διατυπώθηκαν από άλλους αντιπροσώπους της CEPT σε επίσημες συνεδριάσεις της WRC αντιστοιχούσαν πράγματι σε νέες συμφωνημένες θέσεις στο πλαίσιο της CEPT ή εάν επρόκειτο απλώς για απόψεις των συγκεκριμένων αντιπροσωπειών.

Ήταν εν γένει αναμενόμενο να προκύψουν επιχειρησιακές δυσχέρειες όπως οι παραπάνω σε μια ομάδα που περιλάμβανε 43 αντιπροσωπείες κατά τη διάρκεια τεσσάρων εβδομάδων διαπραγματεύσεων. τα θετικά αποτελέσματα που πέτυχε η Ευρώπη κατά την WRC-2000 σημαίνουν ότι τελικά κατέστη δυνατό να αντιμετωπισθούν οι δυσκολίες αυτές μέσα στο πλαίσιο της CEPT.

5. Ενόψει της WRC-03

Ένα από τα καθήκοντα της WRC-2000 ήταν ο καθορισμός της ημερήσιας διάταξης για την επόμενη παγκόσμια διάσκεψη ραδιοεπικοινωνιών, που θα λάβει χώρα το 2003. Για τη διάσκεψη αυτή συμφωνήθηκε μακρύς κατάλογος θεμάτων - περίπου 35 επιμέρους θέματα, μαζί με επτά δραστηριότητες διοικητικού χαρακτήρα - και υποβλήθηκαν επιτυχώς στην επακόλουθη επίσημη έγκριση του Συμβουλίου της ITU.

Όπως και σε προηγούμενες WRC, η ανάλυση της σημασίας, για τα κοινοτικά συμφέροντα ή τις πολιτικές πρωτοβουλίες, διαπραγματευτικών θεμάτων όπως η ραδιοναυσιπλοΐα, το IMT-2000 και το μέλλον του, το HIPERLAN, τα συστήματα προστασίας του κοινού, οι διαστημικές υπηρεσίες και η κοινή χρήση μεταξύ BSS και σταθμών εδάφους για επίγειες εκπομπές, θα συμβάλλουν στην εστίαση των ευρωπαϊκών προσπαθειών πριν και κατά τη διάρκεια της WRC-03. Η Επιτροπή επιδιώκει για το λόγο αυτό να καταρτίσει ανακοίνωση σχετικά με τα κοινοτικού ενδιαφέροντος θέματα που θα συζητηθούν κατά την WRC-03.

Η ικανοποιητική κατάληξη της WRC-2000 αποτελεί καλή αφετηρία ώστε η Κοινότητα να εστιαστεί στη μελλοντική κατανομή του διεθνούς ραδιοφάσματος. Οι προετοιμασίες για την WRC-03 έχουν ήδη αρχίσει. Ο τρόπος με τον οποίο η Κοινότητα θα προσεγγίσει την WRC-03 θα επηρεαστεί από διάφορους παράγοντες. Στη συνέχεια παρουσιάζονται τρεις από αυτούς (εξελίξεις στην τεχνολογία, νέες σκέψεις σχετικά με την παγκόσμια διαχείριση φάσματος και η πρόταση για κοινοτικό πλαίσιο ραδιοφάσματος), μαζί με ορισμένες δυνατότητες για βελτίωση των πιθανοτήτων επίτευξης των κοινοτικών στόχων κατά την επόμενη διάσκεψη.

5.1 Ο εξελισσόμενος ρόλος της ITU

Κατά την τελευταία δεκαετία έχει μεταβληθεί σημαντικά το πλαίσιο των WRC, από μια κυρίως τεχνικού επιπέδου διαδικασία λήψης αποφάσεων σε ένα πεδίο όπου έχουν προκύψει οικονομικές και πολιτικές δυνάμεις κατευθυνόμενες από το άνοιγμα των αγορών, τον ανταγωνισμό, την παγκοσμιοποίηση και την τεχνολογική καινοτομία. Παράλληλα, εξελίσσονται οι μηχανισμοί της ITU για διαδικασίες κατανομής ραδιοφάσματος σε παγκόσμιο επίπεδο. Δύο από τους σημαντικότερους παράγοντες της εν λόγω αλλαγής είναι:

*Η σύγκλιση: η αυξανόμενη ομοιότητα στον τρόπο επεξεργασίας ασύρματων δεδομένων που χρησιμοποιούν δίκτυα μεταγωγής κατά πακέτα και η προοπτική αποδοτικών τεχνολογιών φάσματος (όπως τα «έξυπνα ραδιόφωνα» και η UWB) θέτουν ερωτήματα όσον αφορά τις ουσιαστικές διαφορές μεταξύ των διάφορων ασύρματων υπηρεσιών που ορίζει η ITU και που εξετάζονται κατά τις WRC. Τα ασύρματα δίκτυα του μέλλοντος θα είναι σε θέση να μεταφέρουν χωρίς διάκριση δεδομένα φωνής, ακουστικού μέσου και εικόνας . Επίσης, οι εμπορικές ασύρματες εφαρμογές θα καταστούν σε διαρκώς μεγαλύτερη βαθμό ολοκληρωμένες, διπλής κατεύθυνσης , διαλογικές και πλήρως λειτουργικές. Κατά συνέπεια η κατανομή φάσματος μεταξύ διαφόρων υπηρεσιών όπως γίνεται σήμερα θα χάσει το νόημα της και τη σημασία της σε σχέση με τις πραγματικές ανάγκες των χρηστών.

*Καθορισμός της αξίας του φάσματος: επί του παρόντος δεν έχει ρητά επιχειρηθεί, στην WRC, η επιμέτρηση της κατανομής του καθαρού κόστους και των ωφελειών από τις αποφάσεις περί κατανομής. Συχνά κατανέμεται πολύτιμο ραδιοφάσμα βάσει ιστορικών προηγουμένων ή βάσει ισότιμου μερισμού πόρων. Κατά τα τελευταία έτη, ωστόσο, παρατηρείται σε αυξανόμενο βαθμό σε πολλές χώρες ο υπολογισμός της εμπορικής αξίας του φάσματος μέσω πλειστηριασμών, εκτίμησης της αξίας απο τις διοικήσεις και δευτερογενούς εμπορίας. Επιπλέον, ο καθορισμός της αξίας του φάσματος για μη εμπορικά συστήματα, επιστημονικές, κοινωνικές ή εφαρμογές σχετικές με την ασφάλεια της ζωής, διαφέρει ριζικά από τα αντίστοιχα για εμπορικές εφαρμογές και αποτελεί επίσης θέμα που αποτελεί αντικείμενο σύγχρονης μελέτης.

Ενώ η νέα αυτή έμφαση που δίδεται στην αξία του φάσματος ενδέχεται να καταστήσει αποδοτικότερη την εκχώρηση σε συγκεκριμένες ζώνες, δεν αντιμετωπίζει το θεμελιώδες ζήτημα της ανεπαρκούς κατανομής σε παγκόσμια κλίμακα, καθώς η αξία του φάσματος για διαφορετικούς χρήστες, από οικονομική, κοινωνική ή πολιτιστική άποψη, δεν συνιστά ρητό κριτήριο της διαδικασίας κατανομής. Με τον τρόπο αυτό, εφαρμογές ιδιαίτερα επιθυμητές από εμπορική ή κοινωνική σκοπιά για τις οποίες επομένως απαιτείται εντατική χρήση φάσματος, θα είναι ενίοτε υποχρεωμένες να υφίστανται «παροχή με δελτίο», γεγονός που θα τείνει να αυξάνει την αξία των κατανεμημένων συχνοτήτων για τις εφαρμογές αυτές, ενώ το παρακείμενο φάσμα ενδέχεται να παραμένει υπό χαμηλή εκμετάλλευση..

Η ITU βρίσκεται σε ευρύτερη διαδικασία μεταρρύθμισης, με στόχο την ενίσχυση των διαδικασιών και των αρχών εργασίας της [24]. Σ' αυτή την διαδικασία θα πρέπει να αντιμετωπισθούν επίσης και οι τάσεις που περιγράφηκαν παραπάνω, ώστε να εξασφαλιστεί η αποδοτικότερη δυνατή κατανομή του φάσματος κατά την WRC. Η Κοινότητα θα επιδιώξει να υποστηρίξει τις μεταρρυθμίσεις αυτές που στοχεύουν στη βελτίωση της χρήσης του φάσματος.

[24] Βλ. http://www.itu.int./newsroom/reform/index.html

5.2 Πρόταση για κοινοτική απόφαση σχετικά με την πολιτική ραδιοφάσματος

Στο κοινοτικό πλαίσιο προτείνονται μελλοντικές βελτιώσεις για τον συντονισμό της πολιτικής ραδιοφάσματος. Στη συνέχεια δημόσιας διαβούλευσης γύρω από την πράσινη βίβλο του 1998 σχετικά με την πολιτική για το ραδιοφάσμα στο πλαίσιο πολιτικών της Ευρωπαϊκής Κοινότητας, όπως οι τηλεπικοινωνίες, οι ρ/τ εκπομπές, οι μεταφορές και η Τ&Α [25], η Επιτροπή ενέκρινε πρόταση για απόφαση του Ευρωπαϊκού Κοινοβουλίου και του Συμβουλίου σχετικά με κανονιστικό πλαίσιο για την πολιτική ραδιοφάσματος στην Κοινότητα [26].

[25] COM(98) 596.

[26] COM(2000) 407.

Στην πρότασή της για την απόφαση, η Επιτροπή τάσσεται υπέρ της συμπλήρωσης και όχι αντικατάστασης των υφιστάμενων δραστηριοτήτων διαχείρισης φάσματος σε κοινοτικό επίπεδο, μέσω της καθιέρωσης πολιτικού και νομικού πλαισίου για την προώθηση της κοινοτικής πολιτικής στο CEPT και ITU.

Κατά τις WRC συχνά προκύπτουν στο προσκήνιο διαφορετικοί εθνικοί στόχοι πολιτικής. Καθίσταται επομένως σημαντική η εξασφάλιση ότι οι πολιτικές συζητήσεις θα λάβουν χώρα στην Κοινότητα, πριν από την WRC, ώστε να προετοιμαστεί το έδαφος για την επίτευξη συμφωνίας σχετικά με τις τεχνικές λεπτομέρειες, στο CEPT και την ITU/WRC. Η πρόταση απόφασης σχετικά με την πολιτική ραδιοφάσματος στην Κοινότητα οφείλει να συμβάλει στη βελτίωση των προετοιμασιών για την WRC. Το προτεινόμενο πλαίσιο πολιτικής θα πρέπει να διευκολύνει την ανταλλαγή απόψεων σχετικά με τις απαιτήσεις πολιτικής που πρέπει να υποστηριχθούν κατά την προετοιμασία των διαπραγματευτικών θέσεων (κοινές ευρωπαϊκές προτάσεις - ECP) που καταρτίζονται πριν από τη διάσκεψη. Το νομικό και πολιτικό πλαίσιο που θα καθιερωθεί, θα χρησιμοποιηθεί για την αναγνώριση των γενικών στόχων κοινοτικής πολιτικής πριν από κάθε διάσκεψη, θα συμβάλει στην κατάρτιση ECP για την επίτευξη των εν λόγω στόχων, καθώς και για την εξασφάλιση ότι θα ληφθούν δεόντως υπόψη κοινές θέσεις κοινοτικού συμφέροντος.

Συνεκτιμώντας τα παραπάνω προκύπτει η επείγουσα ανάγκη προώθησης της πρότασης για απόφαση σχετικά με το φάσμα. Αναμένεται ότι η προσέγγιση αυτή θα διευκολύνει τη συνοχή των αντιπροσωπειών των κρατών μελών κατά τη διάρκεια της διάσκεψης, καθώς και την επίτευξη αποτελεσμάτων που θα συμβαδίζουν με τις κοινοτικές ανάγκες.

5.3. Πεδία όπου απαιτούνται βελτιώσεις

Είναι ήδη σαφές ότι η WRC-03 θα είναι ακόμα μεγαλύτερη και συνθετότερη από τις προηγούμενες διασκέψεις και ότι θα έχει ακόμα μεγαλύτερη σημασία για τους χρήστες ραδιοφάσματος. Η σπουδαιότητα που έχουν για την Κοινότητα οι παραπάνω αναφερόμενες εφαρμογές για τον ευρωπαίο πολίτη οδηγεί στην εξέταση ορισμένων δράσεων πριν και κατά τη διάρκεια της WRC-03, ώστε να βελτιωθεί η ευκαιρία επιτυχούς διαπραγμάτευσης στα θέματα αυτά:

Προετοιμασίες CEPT και πόροι

Δεδομένης της αυξανόμενης σπουδαιότητας της διαδικασίας WRC και της αναμενόμενης αύξησης του φόρτου εργασιών της WRC-03, η CEPT, στη συνέχεια της WRC-2000, έχει αρχίσει έγκαιρα τις προετοιμασίες μέσω της ομάδας της για προετοιμασία της διάσκεψης (CPG), ενώ θα συνεχίσει την εποικοδομητική της προσέγγιση όσον αφορά διαφάνεια και ανοικτή συζήτηση, τόσο εσωτερικά όσο και με άλλους οργανισμούς πριν από τη διάσκεψη [27]. Όλα τα κράτη μέλη όπως και η CEPT θα πρέπει να αντιμετωπίσουν την παροχή επαρκών πόρων στις αντιπροσωπείες τους, πριν και κατά τη διάρκεια της WRC-03.

[27] Αναφορικά με τη διαφάνεια, η CEPT έδειξε το δρόμο που ακολουθούν άλλες αντιπροσωπείες. Βλ., λόγου χάρη, την ανάλυση των δυνατών και αδύνατων σημείων της αντιπροσωπείας των ΗΠΑ, που κατάρτισε ο επικεφαλής της αμερικανικής αντιπροσωπείας, Πρέσβης Schoettler (Recommendations to Improve United States Participation in World Radiocommunication Conferences, at http://www.ntia.doc.gov/osmhome/wrc/wrcrecommendations.htm).

Συμμετοχή της βιομηχανίας

Καθώς κερδίζει έδαφος η παγκοσμιοποίηση στις αγορές τηλεπικοινωνιών, ΚΠ (IT)_ και ρ/τ εκπομπών, είναι απαραίτητη η εξασφάλιση της συνέχειας της εταιρικής σχέσης μεταξύ της ευρωπαϊκής βιομηχανίας και των ευρωπαίων διαχειριστών ραδιοφάσματος στο πλαίσιο της διαδικασίας της WRC. Αναφέρεται ως παράδειγμα ότι η σημαντική ανάπτυξη της Ευρωπαϊκής Ένωσης στις αγορές ασύρματων επικοινωνιών αντικατοπτρίζει έναν ισχυρό βιομηχανικό τομέα, ο οποίος έχει ανάγκη πρόσβασης σε φάσμα, σε παγκόσμια κλίμακα, και που μπορεί να συμβάλει ώστε οι ευρωπαϊκοί κανονιστικοί φορείς να αποκτήσουν το εν λόγω φάσμα.

Ενώ έχουν διεξαχθεί σημαντικές προσπάθειες για συμπερίληψη των απόψεων της βιομηχανίας, ορισμένοι τομείς δεν συμμετέχουν στις συζητήσεις για το φάσμα όσο άλλοι. Παράλληλα με τον τομέα της επικοινωνίας είναι επομένως σημαντικό να διατυπώσουν τις απόψεις τους όλες οι βιομηχανίες που εξαρτώνται από πρόσβαση σε ραδιοφάσμα.

Πρέπει επίσης να σταθμισθούν οι απόψεις της βιομηχανίας σε σχέση με τις απόψεις άλλων ομάδων. Οι τελικοί χρήστες υπηρεσιών που εξαρτώνται από φάσμα κατά κανόνα δεν εκπροσωπούνται επαρκώς στις WRC, ώστε να αντικατοπτρίζονται ικανοποιητικά τα κοινωνικοοικονομικά συμφέροντα. Πρέπει επίσης πάντοτε να λαμβάνεται υπόψη το δημόσιο συμφέρον, εκπροσωπούμενο από τις εθνικές δημόσιες διοικήσεις, καθώς συχνά βρίσκεται σε σύγκρουση με τις απόψεις της βιομηχανίας. Η κατάλληλη εξισορρόπηση όλων των απόψεων αποτελεί στόχο που θα πρέπει να επιτευχθεί μέσω πολιτικής συζήτησης των υπό αμφισβήτηση ζητημάτων που αφορούν το φάσμα, στο πλαίσιο της WRC.

Ενίσχυση της ευρωπαϊκής συνοχής και εξωτερικές επαφές

Πρέπει να καταβληθούν πρόσθετες προσπάθειες για την αποσαφήνιση και την υποστήριξη θέσεων που έχουν συμφωνηθεί σε επίπεδο CEPT με άλλες περιοχές (Αφρική, Αραβικός σύνδεσμος, APT, CITEL...), καθώς και με σχετικούς διεθνείς οργανισμούς (NATO, ICAO, IMO, IATA, ESA, κ.λ.π.). Ενώ οι κοινοτικές αντιπροσωπείες, με μια ή δύο εξαιρέσεις, επέδειξαν εντυπωσιακή αλληλεγγύη και κοινότητα ενδιαφερόντων κατά την WRC-2000, δεν μπορεί να ειπωθεί το ίδιο για ορισμένα μέλη της Κοινοπολιτείας Ανεξαρτήτων Κρατών (ΚΑΚ) και, σε μικρότερο βαθμό, για χώρες υποψήφιες για ένταξη στην ΕΕ. ορισμένες από τις εν λόγω αντιπροσωπείες παρουσίασαν κατά την WRC-2000 διαπραγματευτικές θέσεις που απέκλιναν σημαντικά από τις συμφωνημένες θέσεις στον CEPT. Η στάση αυτή δεν εκπλήσσει αφεαυτής, δεδομένου ότι πολλές από τις εν λόγω χώρες είχαν για μεγάλο χρονικό διάστημα διαφορετική προσέγγιση στο ραδιοφάσμα από ό,τι τα κράτη μέλη της Κοινότητας. Ο συντονισμός με τον υπόλοιπο CEPT δυσχεραίνεται από το γεγονός ότι ορισμένες από τις δημοκρατίες της πρώην ΕΣΣΔ είναι μέλη της CEPT ενώ άλλες όχι.

Είναι πλέον πλήρως κατανοητό από όλους τους κύριους συντελεστές ότι κλειδί της επιτυχίας στην WRC είναι ο συντονισμός και όχι η αντιπαράθεση. Οι αναμενόμενες μεγαλύτερες προσπάθειες που θα καταβάλλουν τρίτες χώρες ώστε να επηρεάσουν τα μέλη του CEPT που θα ήταν ευαίσθητα σε ανάλογες προσεγγίσεις, θα αποτελέσουν απειλή για το κοινό μέτωπο του CEPT σε μελλοντικές διασκέψεις. Ενδέχεται επίσης να υποχωρήσει η συνοχή μεταξύ του CEPT και άλλων αντιπροσωπειών, ιδίως όσον αφορά αναπτυσσόμενες χώρες, τις οποίες προσπαθούν συνεχώς να προσελκύσουν οι εμπορικοί εταίροι της Ευρώπης, μέσω επαφών υψηλού επιπέδου και διαφόρων τύπων συνδρομής, όπως αρωγής στην συγκρότηση κανονιστικών φορέων, κατάρτιση στελεχών τηλεπικοινωνιών κ.λ.π.

Η Κοινότητα θα μπορούσε να συμβάλει στη διευθέτηση των διαφόρων θέσεων που διατυπώνονται στο πλαίσιο του CEPT λαμβάνοντας υπόψη θέματα που αφορούν το ραδιοφάσμα κατά τις ενταξιακές διαπραγματεύσεις υποψήφιων χωρών στην Ευρωπαϊκή Ένωση. Θα μπορούσε επίσης να εξασφαλίσει την υποστήριξη ευρωπαϊκών θέσεων κατά την WRC εξετάζοντας ποιές πρωτοβουλίες θα μπορούσαν να ληφθούν ώστε να υποβοηθηθούν οι αναπτυσσόμενες χώρες να ξεπεράσουν το «ψηφιακό χάσμα» στο χώρο των τηλεπικοινωνιών. Ταυτόχρονα, η Κοινότητα αναπτύσσει νέες σχέσεις με πολλούς από τους παραπάνω αναφερόμενους διεθνείς οργανισμούς. Με ορισμένους από αυτούς θα μπορούσε να εξεταστεί περαιτέρω εμβάθυνση της συνεργασίας στον τομέα του ραδιοφάσματος.

Διεύρυνση και εμβάθυνση της συζήτησης για το ραδιοφάσμα

Η οικονομική και εμπορική διάσταση της κατανομής του ραδιοφάσματος θα μπορούσε επίσης να τεθεί στο προσκήνιο της συζήτησης στην Κοινότητα, καθώς επίσης και η πολιτική εποπτεία της διαδικασίας. Ο CEPT έχει την τύχη να υποστηρίζεται από μια συνεκτική ομάδα ατόμων με αναγνωρισμένη γνώση και κατοχή των τεχνικών και διαδικαστικών πτυχών της διαχείρισης του φάσματος σε διεθνή κλίμακα. Αφετέρου, η οικονομική και η εμπορική διάσταση στη διαδικασία της WRC δεν προκύπτει τόσο σημαντική όσο θα μπορούσε να είναι. Με την πρόταση της Επιτροπής για απόφαση σχετικά με το ραδιοφάσμα θα καταστεί δυνατή η προβολή της διάστασης αυτής επιτυχέστερα στο κοινοτικό πλαίσιο.

Η τεχνική και η διαδικαστική εμπειρογνωμοσύνη πρέπει να αποτελεί τη βάση για επιτυχείς διαπραγματεύσεις στην WRC. εξίσου ουσιαστικό ρόλο έχει και η πολιτική ηγεσία και παρουσία. Τούτο έχει αναγνωριστεί από άλλες αντιπροσωπείες με τον διορισμό πολιτικών προσωπικοτήτων ως επικεφαλής των ομάδων, καθώς και με τη συνεχή παρουσία τους κατά τη διάρκεια της διάσκεψης. Η άμεση εμπλοκή της Ευρωπαϊκής Επιτροπής για λογαριασμό του GALILEO συνέβαλε στην επίτευξη ικανοποιητικού αποτελέσματος στη συγκεκριμένη αυτή διαπραγμάτευση και θα μπορούσε να χρησιμεύσει ως παράδειγμα του τύπου πρόσθετης πολιτικής στήριξης, συμπληρωματικής στην τεχνογνωσία και τις διαπραγματευτικές ικανότητες του CEPT.

Αντιμετώπιση κοινοτικών στόχων

Η Επιτροπή θα καταρτίσει ειδική ανακοίνωση σχετικά με την WRC-03, σε χρονική στιγμή κοντά στη συνδιάσκεψη αυτή, ώστε να επανακαθοριστούν οι στόχοι στα πεδία κοινοτικού ενδιαφέροντος. Για τη συγκεκριμενοποίηση των στόχων αυτών και για όλες τις προαναφερόμενες προτάσεις βελτίωσης της διαδικασίας στην Ευρώπη θα ζητηθεί ιδιαίτερα να συνδράμει την Επιτροπή η μελλοντική ομάδα πολιτικής ραδιοφάσματος, καθώς και λοιπά ενδιαφερόμενα μέρη.

6. Συμπεράσματα

Τα αποτελέσματα της WRC-2000 συμβαδίζουν, στο σύνολό τους, με τους κοινοτικούς στόχους πολιτικής στους τομείς των τηλεπικοινωνιών, των εκπομπών, των μεταφορών και της ΕΤΑ. Κατά συνέπεια βελτιώθηκαν, χάρη στη διάσκεψη αυτή, οι προοπτικές για τις ευρωπαϊκές αγορές κινητών πολυμεσικών επικοινωνιών και ραδιοναυτιλίας.

Τα κράτη μέλη, ενωμένα στο πλαίσιο της CEPT, η Επιτροπή και η Προεδρία είχαν εποικοδομητική συνεργασία κατά την WRC-2000. Ωστόσο, εξ αιτίας των επίδικων στρατηγικών και οικονομικών θεμάτων όσον αφορά το ραδιοφάσμα, απαιτούνται περαιτέρω προσπάθειες ώστε να εξασφαλιστεί η πλήρης συμμετοχή της Κοινότητας στις αποφάσεις που λαμβάνονται σχετικά με τη διάθεση ραδιοφάσματος.

Η επερχόμενη πρόταση για μία Απόφαση σχετικά με την πολιτική ραδιοφάσματος στην Κοινότητα έχει στόχο να καλύψει όλους τους τομείς κοινοτικής πολιτικής που επηρεάζονται απο το ραδιοφάσμα και θα επιδιώξει να διασφαλίσει ότι θα ληφθούν υπόψη τα αντίστοιχα κοινοτικά συμφέροντα κατά τη χάραξη πολιτικής για το ραδιοφάσμα, μεταξύ άλλων και στην ITU.

Τα αποτελέσματα της WRC-2000 θα ληφθούν υπόψη κατά την υλοποίηση και περαιτέρω ανάπτυξη κοινοτικών πολιτικών στους τομείς των τηλεπικοινωνιών, των ρ/τ εκπομπών, των μεταφορών και της Ε&Α.

Η επόμενη παγκόσμια διάσκεψη ραδιοεπικοινωνιών (WRC-03) θα είναι για τα ευρωπαϊκά συμφέροντα εξίσου ενδιαφέρουσα και σημαντική όπως η διάσκεψη που πρόσφατα ολοκληρώθηκε. Με αφετηρία τα σημαντικά επιτεύγματα της Ευρώπης κατά την WRC-2000, απαιτείται έγκαιρη έναρξη της ευρωπαϊκής προετοιμασίας για την WRC-03.

ΠΑΡΑΡΤΗΜΑ

ΓΛΩΣΣΑΡΙΟ

3G Κινητές επικοινωνίες τρίτης γενιάς (πρώτη γενιά: αναλογική, δεύτερη: GSM)

APT Asia-Pacific Telecommunity

τηλεκοινότητα Ασίας-Ειρηνικού

ATM Air Traffic Management

διαχείριση εναέριας κυκλοφορίας

BSS Broadcast Satellite Service

υπηρεσία δορυφορικών εκπομπών

CEPT European Conference of Postal and Telecommunications Administrations

Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών

CITEL Commission of Inter-American Telecommunications Administrations

διαμερικανική επιτροπή Διοικήσεων Τηλεπικοινωνιών

CPG Conference Preparatory Group of CEPT

ομάδα της CEPT για την προπαρασκευή τηςδιάσκεψης

CPM Conference Preparatory Meeting

συνεδρίαση της διάσκεψης

ECP European Common Proposal

ευρωπαϊκή κοινή πρόταση, προς έγκριση από την CEPT/CPG

ERC European Radiocommunications Committee

Ευρωπαϊκή Επιτροπή Ραδιοεπικοινωνιών

ERO European Radiocommunications Office of CEPT

Eυρωπαϊκό Γραφείο Ραδιοεπικοινωνιών της CEPT

ESA European Space Agency

Eυρωπαϊκή Υπηρεσία Διαστήματος

EU European Union

Eυρωπαϊκή Ένωση

FS Terrestrial fixed systems

επίγεια σταθερά συστήματα

FSS Fixed Satellite Service

σταθερή δορυφορική υπηρεσία

GALILEO European satellite-based navigation and positioning system Eυρωπαϊκό δορυφορικό σύστημα πλοήγησης και προσδιορισμού θέσης

GLONASS Global Orbiting Navigation Satellite System of the Russian Federation

Παγκόσμιο δορυφορικό σύστημα πλοήγησης της Ρωσικής Ομοσπονδίας

GNSS Global Navigation Satellite System

Παγκόσμιο δορυφορικό Σύστημα πλοήγησης

GPS Global Positioning System of the United States

Παγκόσμιο σύστημα προσδιορισμού θέσης των Ηνωμένων Πολιτειών

GSM Global System for Mobile Communications

Παγκόσμιο σύστημα κινητών επικοινωνιών

GSO Geostationary Orbit

γεωστατική τροχιά

HAPS High Altitude Platform System

σύστημα πλατφόρμας μεγάλου ύψους

HDFS High-Density Fixed Service

σταθερή υπηρεσία υψηλής πυκνότητας

HDFSS High-Density Fixed Satellite Service

σταθερή δορυφορική υπηρεσία υψηλής πυκνότητας

IATA International Air Travel Association

διεθνής ένωση αερομεταφορέων

ICAO International Civil Aviation Organisation

Διεθνής Οργανισμός Πολιτικής Αεροπορίας

IMO International Maritime Organisation

Διεθνής Ναυτιλιακός Οργανισμός

IMT-2000 International Mobile Telecommunications for the year 2000 διεθνείς κινητές τηλεπικοινωνίες για το έτος 2000

ITU International Telecommunications Union

Διεθνής Ένωση Τηλεπικοινωνιών

LEO Low Earth Orbit χαμηλή γήινη τροχιά

MSS Mobile Satellite Service

κινητή δορυφορική υπηρεσία

NGSO Non-Geostationary Orbit

μη γεωστατική τροχιά

RAS Radio Astronomy service

υπηρεσία ραδιοαστρονομίας

RNSS Radio Navigation Satellite System

δορυφορικό σύστημα ραδιοπλοήγησης

RR Radio Regulations of the ITU

κανονισμοί της ITU περί ραδιοεπικοινωνιών

RTD Research & Technological Development

Έρευνα και Τεχνολογική Ανάπτυξη, ΕΤΑ

S-PCS Satellite Personal Communications Services

Δορυφορική Υπηρεσία Προσωπικών Επικοινωνιών

S-UMTS Satellite UMTS

Δορυφορικό Παγκόσμιο Σύστημα Κινητών Τηλεπικοινωνιών

UWB Ultra-Wide Band

υπερευρεία ζώνη

UMTS Universal Mobile Telecommunications System

Παγκόσμιο Σύστημα Κινητών Επικοινωνιών

WRC World Radiocommunications Conference

Παγκόσμια Διάσκεψη Ραδιοεπικοινωνιών